Sagarrondoak bete-bete, uzta biltzeko unearen zain

Sagar urtea izango da aurten, zuhaitzen kargak hala adierazten du behintzat. Uzta aurretatuta dator eta sagardotarako aleak jasotzen hasiak dira toki batzuetan. Errezil sagarrari, ordea, hilabete inguru falta zaio.

Sagarrondoa, alez gainezka. Horrela datoz gehienak aurten inguruan. (Nerea Otaegi) Udazkena badator eta harekin batera, besteak beste, sagar uzta biltzeko sasoia ere etorriko da. Edo etorri da, toki batzuetan fruitua jasotzen hasita ere badaudelako, Joxe Ramon Agirre (Errezil, 1964) Errezil Sagarraren Elkarteko kideak dioenez. "Itxura denez, sagardo sagarraren bilketa hasi dute batzuek dagoeneko, aurten goiz datorrelako", azaldu du. Ohi baino goizago heldu dira aurten sagarrak, eta hori da uztaren ezaugarrietako bat. Sagarrondoak goiz loretu zirela dio Agirrek, "ohi baino hamabost-hogei egun lehenago bai. Pentsatzen dut horrek eragingo zuela; eta, gero, posible da baita eguraldiagatik eta abar ere izatea. Lehor joan da, azkenaldian euri pixka bat ere egin duen arren". 2017ko sagar uztaren beste ezaugarria, nabarmenena agian, ugaritasuna da. Sagar urtea da aurtengoa, iazkoa ez bezala. Hala dio Agirrek: "Lehengo urtean batzuek dezente izan zuten, baina orokorrean gutxi. Baina, aurten, auzo eta bailara guztietan ikusten da ia denean dagoela sagar asko". Errezil sagarra, urrian Agirrek eta berak bezala Errezil edo Ibarbi sagarra ekoizten dutenak, ordea, ez dira hasi oraindik sagar bilketan. Uzta aurreratuta datorrela kontuan izanda agian zertxobait lehenago izango badute ere, urri erdialdea izaten da Errezil sagarra biltzeko garaia. "Batzuk agian lehenxeago, astebete bat edo, baina normalean Pilarika aldean izaten da", zehaztu du ekoizle errezildarrak. "Errezil sagarra sagardotarako ere oso preziatua da, baina beranduagoko sagarra da. Eta sagardo sagarren barruan badaude barietate batzuk beranduxeago etortzen direnak, baina normalean Ibarbi baino lehenago etortzen dira", gaineratu du. Ekoizpena indartzen Dena den, Agirrek dio Errezilen Errezil sagarra ekoizten duten gehienek nahiago dutela sagarra "gordinik" saltzea, "mahaiko sagar bezala" erabiltzeko, sagardotarako baino, "diru gehixeago hartzen delako mahaiko sagar bezala salduta". Hori da Agirrek Iruretxiki baserriaren lurretan dituen sagarren kasua ere. Ehun sagarrondo ditu Agirrek, "patroi frankoak; sagar arbola handiak egingo direla esan nahi du horrek". Mahaiko sagar moduan saltzeko, sagardotarako ez bezala, aleak banan-banan eta kontu handiz bildu behar izaten dituzte zuhaitzetik; sagarrak "garbi egon behar du, ukiturik gabe". Ezaugarri horiek betetzen ez dituztenak etxerako hartzen dituzte, "sagardoa, menbrilloa edota konpotak egiteko", edo sagardotegiei saltzen dizkiete. Errezil sagarra aztertzeko eta indartzeko sortu zuten elkartea orain dela hiru bat urte Errezilen. Agirreren esanetan, "poliki, baina pauso politak ematen" ari dira. Bertako sagarraren ekoizpena gorabidean da Errezilen, eta datozen urteetan ere horrela izango dela uste du Iruretxikikoak. Ekoizpen hori bideratzea eta Errezil sagarraren zabalkundea egitea ere badira elkartearen erronkak, Ibarbi sagarraren izenarekin saldu baina Ibarbi ez diren sagarrak bereiztea bezala.


Ekologismoak izan duen bilakaerari buruzko hitzaldia emango dute Mutrikun

Berbaldia Mutrikuko Udalak Mutrikuko Natur Taldearekin elkarlean antolatutako Natur Jardunaldien barruan eskainiko dute eguenean [otsailak 3], 19:00etan, Zabiel kultur etxean. Antolatzaileek Iñaki Barcena Hinojal gonbidatu dute Ekologismoaren patua: berri txarra, etorkizun berdea hitzaldia emateko. Barcena irakaslea eta ikerlaria da Euskal Herriko Unibertsitatean, eta Zuzenbidean lizentziatua, Gizarte eta Politika Zientzietan doktorea da. Horrez gain, EKOPOL ikerketa taldeko koordinatzailea eta Ekologistak Martxan mugimenduko kidea ere bada.

Antolatzaileek esan dutenez, hitzaldiaren helburua da bertaratzen direnak nolabait informatu eta “ikuspuntu ezberdinen arteko debatea” sortzea. “Modu horretara, bakoitzak bere iritzi propioa eraikitzeko aukera edukiko du. Hitzaldi honetan mugimendu ekologistaren azken urteetako ibilbidea aztertuko da ikuspegi historiko, psikologiko, antropologiko eta politiko batetik. Barcenak lau tesi burutu ditu mugimendu ekologistari buruz, eta hori guztia hitzaldira bertaratzen direnekin partekatuko du. Ingurumenaren defentsan egon diren eta dabiltzatenei buruz aurreiritzirik baduzu, ez galdu hitzaldi hau”.


Haize Berriak, eta zaharrak

Santa Zezilia musikarien zaindariaren egnaren harira Haize Berriak bandak larunbatean kide berrien herrietan kalejira egin zuten; Lakuntza, Iturmendi, Olazti eta Altsasu. Bandaren 25. urteurrena dela eta kideak izandakoak gehitu ziren ospakizunera.

Argazkiak: UTZITAKOAK


Oihane Amenabar: &quot;Edozein momentu aprobetxatzen dut idazteko&quot;


Eraso bat izan da Hamburgoko Jehovaren lekukoen zentro batean

Zazpi pertsona hil dira eta zortzi zauritu Hanburgon, Alemanian, Jehovaren lekukoen zentro batean izandako tiroketa batean. Erasotzailea hildakoen artean legoke, Poliziak helarazitako lehen datuen arabera.


Zestoan Euskal Herriko Mus Txapelketako kanporaketa jokatuko dute ostiralean

Euskal Herriko Mus Federazioak antolatuta, Euskal Herriko Mus Txapelketako kanporaketa jokatuko dute ostiralean, hilaren 9an, Zestoan. Gurutze jubilatuen tabernan izango da saioa, 22:30ean hasita. Bikoteek 22:00etatik aurrera eman ahal izango dute izena, 20 euroren truke. Lehenengo sailkatuek Zestoan herriko merkatari elkarteak emandako sariak jasoko dituzte. Euskal Herriko Mus Txapelketako zazpi herrialdetako finalak hilaren 24an jokatuko dira. Gipuzkoako finala Bergaran izango da, Aranzadi ikastolako gimnasioan.


Unai Izagirre eta Aner Peritz, Aztiri Bat saiotik Osinalde sarira

Unai Izagirre eta Aner Peritz sailkatu dira Osinalde bertsolari gazteen sariketaren finalerako, Legazpin joan den larunbatean jokatutako Aztiri Bat sarian txartela irabazi eta gero. Aurreko astean Ane Zuazubiskar eta Oihana Arana sailkatu ziren Gabiriarako, Ordiziako Argi Berri sarian. Larunbatean, apirilak 9, Zaldibian jokatuko den Osinberde sarian osatuko da finalisten seikoa.Latxartegi aretoan jokatu zen Aztiri Bat saria, eta Iparragirre azkoitiarrarekin eta Peritz zarauztarrarekin batera, Abadiñoko Bittor Altube, Berako Ekhiñe Zapiain, Urruñako Irati Alcantarilla eta Oñatiko Urko Arregi aritu ziren finalerako txartela lortzeko lehian. Pandemiaren eraginez Aztiri Bat elkartean afal ondoreneko formatuan jokatu beharrean, Latxartegin egin da kanporaketa hau bigarren urtez jarraian.Erritmo handiko saioaEpaile lanetan Joxe Arizkorreta, Asier Iriondo eta Nekane Gonzalez aritu ziren, eta bertsolarien lan hauek neurtu behar izan zituzten: hiruna bertso zortziko nagusian, ondoren bina punturi erantzun zioten, jarraian hiruna bertso zortziko txikian, bakarkako lanean bi bertso kantatu zituzten gehienez hamarreko neurrian, eta amaitzeko, hiruna bertso abestu zituzten hamarreko txikian. Lan horiek amaituta, Osinalde sariketako finalerako bi sailkatuak Aner Peritz eta Unai Izagirre izango zirela erabaki zuten. Entzuleek, bestalde, Izagirre izendatu zuten bertsolari gustukoena ere, eta berari eman zioten Aztiri Bat saria. Jokin Matxinandiarenak entregatu zion, Aztiri Bat elkartearen izenean.Antolatzaileen arabera, saioa «erritmo handikoa izan zen, sei bertsolariek maila ona eman zuten, eta bertsoaldi dotoreak entzuteko aukera» izan zen. Umoreak ere izan zuen lekua, baita «bakarkako lan sakonak» entzuteko paradak ere. Latxartegin 30-bat lagun elkartu ziren, eta «saioa hotza izango zela bazirudien ere, bertsolariek eta entzuleek egun hotzari giro epela» jarri zioten.


Migrazioen Harrera eta Arretarako Bulegoak 141 pertsona artatu ditu bere lehen 6 hilabeteetan

Getxoko Udalak Gobelaurre Boluntariotza zentroan, Romoko Txabarri Zuazo plazan lekututa, abian jarritako Migrazioen Harrera eta Arretarako Bulegoak 141 pertsona artatu zituen bere lehen sei hilabeteetan, 2021eko uztailetik abendura bitartean. Udalerrian bizi diren pertsonei edo familiei hasierako harrera zerbitzua eman gura dien Bulegoa “lehentasunezko proiektua da udalerri anitza eta inklusiboa finkatzeko, hau da, Getxo hiri abegitsu gisa sendotzeko beste bultzada bat, eta aldi berean, Bulegoa Legegintzaldiko Planaren ardatzetako baten barruan dago, pertsonak eta haien garapena erdigunean jartzen dituena. Horregatik lan egiten ari gara erreferentziazko zerbitzu publikoa izateko, harreman hurbila eta izapideak bideratzeko interesa erakusten dituena”, azpimarratu du Carmen Díaz, Gizarte Kohesioko zinegotziak.

Datuek erregistratutako immigrazioaren feminizazioa egiaztatu dute, artatutako pertsonen % 82 (116) emakumeak izan baitziren. Jatorriari dagokionez, % 30 Boliviakoa zen, % 25 Honduraskoa eta % 14 Nikaraguakoa; batez besteko adina 31 eta 45 urte bitartekoa izan zen, eta % 21ek lan egonkorra zuen Gizarte Segurantzagaz, eta %31 Gizarte Segurantzako Etxeko Zerbitzuan aritzen zen.

Eskari nagusia (% 62) atzerritartasun-prozedurakaz lotuta egon zen, eta kasu gehienetan (% 51) gizarte-sustraitzea da administrazio-erregularizazioa lortzeko bitartekoa. Bulegoak, batez beste, hiru hitzordu eskaini zituen pertsona bakoitzeko, 260 esku-hartze guztira.

Betebeharrak eta ordutegiak

Zerbitzuak zeharka eta hainbat zerbitzu publiko eta gizarte-erakundegaz lankidetzan lan egiten du, pertsonak migrazio-prozesuetan orientatzeko, haien autonomia eta gizarteratzea sustatzeko, eta baliabideei eta horietara iristeko moduari buruzko informazioa emateko, atzerritartasunari eta nazionalitateari, Etxeko Lanari eta Zainketei buruzko aholkularitzagaz batera. Gainera, Getxoko herritarrei ere arreta eta informazioa ematen die migrazioakaz zerikusia duten gaiei buruz, hala nola atzerritarrak kontratatzeari buruz, bai eta emigrazio-proiektuak dituzten eta helmugako herrialdeari buruzko informazioa behar duten pertsonei buruz ere.


Puzgarriak haurrentzat eta txakolina helduentzat

Umeen eguna ari dira ospatzen Amezketan; arratsaldean ere puzgarrietan ibiltzeko aukera izango dute txikienek eta afalaurrean, Eneko, Braulen eta Laturen eskutik Mingañe txulora lehiaketa izango da.

Atzotik festan murgilduta dabiltza amezketarrak. Itzaletik ibiltzeko moduko eguna da gaurkoa, baina etxean geratzeko asmorik ez dutela erakutsi dute herritarrek. Haurren eguna izanik, puzgarrietan ibiltzeko aukera izan dute txikienek, eta arratsaldean ere izango dute horretarako aukera.

Helduentzat, berriz, txakolin dastaketa prestatu dute frontoian, eta batek baino gehiagok gogoz edan du txakolina, beroari aurre egiteko. Bien bitartean, parrilak piztu dituzte eta bertan bazkaltzera animatu dira herritarrak. Etxetik eramanda edo aurrez parrilarako eskatuta, pilotalekuan jarritako mahaietan egin dute otordua.

Arratsaldean ere jarraituko du festak. 17:00etan haurrentzat merienda izango da Zazpiturri elkartean eta jarraian, Gora Bihotzak ikuskizuna, frontoi zaharrean. Afalaurrean, berriz, Eneko, Braulen eta Laturen eskutik Mingañe txulora lehiaketa izango da, 19:00etan hasita. Eta afalostean, Muxutruk taldearen eskutik erromeria egingo dute plazan, eta atsedenaldian bingoan aritzeko aukera izango da.

Egitaraua

ABUZTUAK 24, OSTEGUNA, SAN BARTOLOME EGUNA

11:15. Meza Nagusia, San Bartolome elizan.

12:00. Herriko haur eta gaztetxoek eskainita, Herri Kirolak, plazan.

17:00. XXXIII. Amezketako Buruz Buruko Txapeldunen Txapelketako finalak, Larrunarri frontoian.

19:00. Eingo taldearekin erromeria ibiltaria, plazatik hasita.

22:00. Bertso-saioa, Altuna Anaiak frontoian. Sustrai Colina, Maialen Lujanbio, Bixente Gorostidi, Anjel Mari Peñagarikano, Jexux Mari Irazu eta Nerea Ibarzabal. Gai-jartzailea: Imanol Artola Arretxe felix.

23:00. Erromeria Zutik-ekin, plazan.

Atsedenaldian. Bingoa.

ABUZTUAK 25, OSTIRALA, X. KUADRILLA EGUNA

10:00. Herriko gaztetxoen arteko pilota finalak eta XX. Herriko Pilota Txapelketako finalak, frontoi zaharrean.

13:00. Trikipoteoa, plazatik hasita.

14:15. X. Kuadrilla eguneko argazkia, frontoi zaharrean.

14:30. Kuadrillen Bazkaria, Larrunarrin.

Ondoren. Poteoa DJ J&Jrekin, plazatik hasita, herriko tabernetan zehar.

20:30. Zahagi sagardoa, Larrunarrin.

22:15. Bideo muntaiaren emanaldia.

23:00. Erromeria Iratzarrekin, plazan.

Atsedenaldian. Bingoa.

01:00/03:00/05:00. Autobus zerbitzua Tolosaraino.

ABUZTUAK 26, LARUNBATA

12:00. Herri-kirolak, plazan. Aizkoran: Xabier Zaldua eta Aratz Mugerza. Harri-jasotzen: Ainitze Zumeta eta Lur Errekondo.

13:00. Paella lehiaketa, Larrunarri frontoian (Behar den guztia norberak eramanda, 14:00tarako prest egon behar dute).

14:30. Sari banaketa. (150, 100 eta 75 euro lehen hirurentzat).

16:30. Joseba Erasoren omenezko artzain txakur erakustaldia San Martinen, Alejandro Ibarra, Ignacio Irakulis de Amorebieta eta Xabi Gastañaga Alzolaren eskutik.

17:30. Petti-ren kontzertu akustikoa, San Martinen.

19:00. LaskoTxaranga, plazatik hasita herriko kaleetan zehar.

20:30. Sagardo dastaketa, plazan.

22:30. Erromeria Bide Batez taldearekin, plazan

01:00. Elbiaren entierroa, plazan.

Ondoren. Bingoa eta Akelok Guraso Elkartearen aldeko zozketa.

02:00. DJ Mikel Sevillano, herriko plazan.

01:00/03:00/05:00. Autobus zerbitzua Tolosaraino.


Zer gertatzen ari da Mutrikun?

Mutriku albiste izaten ari da askotariko jarduera eta gertakari ugarirengatik: Berdel Eguna; lapurretak, erasoak eta horiek sortzen dituzten bizikidetza-arazoak; eta babes-dikea handitzeko obrak aldi baterako etetea. Azken bi horiez hitz egin nahi dut.

Egunotan jakin dugu babes-dikea handitzeko obrak aldi baterako eten direla, baina horrek informazio gehigarri gehiago ematea eskatzen du. Espero dut hurrengo egunotan informazio hori guztien esku egotea. Edonola ere, folletoiaren beste kapitulu bat besterik ez da… Zenbait hedabidek aditzera eman dute Udaleko alderdiek (EH Bildu eta EAJ) aho batez onartu zutela obrei hasiera ematea. Egia. Herritar gehienek begi onez ikusi eta babestu zuten proiektu hura. 20 urte geroago, hasierako proiektuak porrot egin du aurreikuspen guzti-guztietan. Porrotaren erantzukizuna proiektua bultzatu zuten alderdiena da, eta ezin dute aho batez onartu zeneko argudioaren atzean ezkutatu. Herritarrek ez dute inolako erantzukizunik. Ez da autokritikarik edo zuzenketarik egin.

Azken asteetan izan diren lapurretek eta erasoek beldurra eta ikara eragin dute herritarrengan. Gure erakundeetako ordezkariek egin diren kudeaketak azaldu behar dituzte, herritarrei lasaitasuna eta konfiantza eman behar zaie, kaltetuei lagundu eta irtenbide iraunkorrak bilatu.

Bakoitzak dagokion lana egin behar du. Udalak —Gizarte Zerbitzuen, Udaltzaingoaren eta Alkatetzaren bidez— eta, hala badagokie, Ertzaintzak eta epaileek ere bai. Horretarako, beharrezkoak diren zerbitzuak indartu beharko dira.

Herritarrak libre gara gure protesta azaltzeko, betiere sen onez eta arauak errespetatuz.

Udalean nagusi diren bi alderdiek “delinkuentziaren aurkako” manifestazioa deitu dute, baina beraiek dira arazoak konpontzeko ardura dutenak. Herriak beldurra du eta ez daki nora jo. Nori eskatu behar dizkiogu erantzukizunak?

Herritarrei ezin zaie irtenbideen erantzukizuna besterendu. Nork berak bere gain hartu beharko ditu dagozkion erantzukizunak.

Ion Aldalur Arozena. Mutrikuko PSE-EE


EAJk lehenetsi du Espainiako Gorteetan «ahots propioa» izatea

Eskuina Moncloara iristea galaraztea zer garrantzitsua den nabarmendu dute PSOEk eta Sumarrek


Ibilaldiak eginen dituzte Artikutzan urtarrilaren 16an, 23an eta 30ean

Artikutza Natura programaren barruan, hiru bisita gidatu antolatu ditu Donostiako Udalak urtarrilean Artikutzan. Ateraldi guztiak Eskaseko atezaindegiko aparkalekuan (Oiartzun) abiatuko dira 9:15etan. Parte hartzeko aurretik izena eman beharko da helbide honetan.

Urtarrilaren 16an Bianditzera eginen dute itzulia. Eskasetik abiatuko dira eta hortik larre artean gora egingo dute, Galtzarrietatik. Bianditzeko igoera motza eta malkartsua izango da. Tontorrean kostaldeko bistak ikusi, eta Eskasera bueltatu aurretik hamaiketakoa hartuko dute. Jaisterakoan, Artikutzako trenbide zaharraren bidea hartuko dute Eskaseraino. Denera zazpi kilometro inguruko ateraldia izanen da eta 360 metroko desnibela izanen du.

Urtarrilaren 23an Urdallu eta Burdinola zaharrean eginen dute itzulia. Artikutzako auzotik hasi eta Urdalluko bailarara abiatuko dira. Maldan gora egin ondoren, pagadi handi bat gurutzatu eta gero Otaneko pistaraino helduko dira eta Elamako bailarara pasako dira. Pistatik behera, Gozaringo burdinolan azalduko dira. Antzinako burdinolaren arrastoak ikusi ahal izango dituzte bertan; eraikina, mineralak... Hamaiketakoa hartu ondoren, bueltari ekingo diote. Ibai ertzetik doan pista jarraituko dute une oro, irteera lekura heltzeko. Bederatzi kilometroko ibilbidea izanen da, eta 238 metroko desnibela izanen du.

Urtarrilaren 30ean Enobietako presari buelta emanen diote. Artikutzako auzotik abiatuko dira eta Enobietako presa zeharkatuko dute. Inguruan eman diren aldaketen berri emanen dute: presaren eraikitzea, egindako landaketak, basoaren berreskuratzea inguruko bioaniztasuna... Auzora bueltatu baino lehenago lehen urtegiaren urez estalitako ingurura sartuko dira inguru berri honetaz zein espezie baliatzen diren ikusteko. Enobietako Urtegiaren egoera ikusita auzora bueltatuko dira eta auzoan ibaiko uren analisia egingo dute: pH-a, Oxigeno kantitatea, Sulfatoak... Denetan ibilbide laburrena izanen da azkena. Sei kilometro eginen dituzte, 100 metroko desnibelarekin.

15 pertsona arteko taldeetan 62,79€ ordaindu beharko da taldeko, eta 15 pertsonatik gora 6 eta 16 urte bitartekoek 2,09 euro pertsonako, eta 16 urtetik gorakoak 3,14 euro.


Zaindu ditzagun zaintzen gaituztenak

Haritik tiraka jardunaldien barruan zaintza sektoreko langileekin mahai-ingurua antolatu zuten larunbatean. Ludi Temiñok, Leire Sanjurjok, Maddi Isasik eta Maider Urtaranek iritzi zutabea plazaratu dute solasaldian bildutako hausnarketak oinarri hartuta.

“Pertsonak ondo (edo hobeto) sentitu daitezen laguntzeak ondo sentiarazten nau. Eta nire lana gogoko dut, zaintzea gogoko dut, sufritzen duten horiei bizi kalitatea hobetzen laguntzea”. “Umeekin egotea, entzutea, hezkuntza prozesuaren parte izatea da nire lanaren alderik politena”. Ezkutuan eta aitortzarik gabeko zaintza lanaz harro hitz egiten duzue. Zaintzea zeinen ederra den gogorarazten diguzue berriz ere, inoiz jakin izan bagenuen behintzat.

Harrotasunez bai, baina kezkaz ere, frustrazioz, nekatuta, minduta aritzen zarete. Zaintza lanek eragin dizueten min fisikoarengatik, eta baita sistema kapitalista patriarkal honek zaintzarekiko duen mesprezuak eragin dizuen min psikologikoarengatik.

Asteburu honetan Aiaraldeako kaleetan entzun ditugu zaintza sektoreko hainbat eremutan diharduten emakumeen errelatoak. Hunkigarriak eta kezkagarriak.

Alde batetik, zaintzeko eskaintzen zaizuen baliabide faltagatik: denbora murriztua, erritmo biziak, segurtasun eza, baita material eta inbertsio falta. Eta bestetik, lanpostuetan bizi dituzuen egoera prekarioengatik: behin-behinekotasun tasa altuak, txandakatzea, kualifikazio eta ordainsari-maila baxua, besteak beste. Honek guztiak agerian uzten ditu zaintzaren aitorpen sozial eta profesional falta, gero eta konplexuagoak diren egoerei erantzuteko prestakuntzarik eza, edota norberaren eta lanaren mailaz igotzeko aukera falta.

Errealitate gordina bizi da Aiaraldeako erresidentzietan, eskoletako jantokietan, etxez etxeko langileen zerbitzuan, baita garbiketa sektorean ere. Sektore feminizatuak denak, bazterrekoak, sistema honetan ezkutukoak, baina gure gizartean funtsezkoak.

Esandakoak entzun eta gero, emakume hauen umiltasunak liluratu gaitu gu. Izan ere, zer aldarrikatzen duzuen galdetzen zaizuenean: “denbora” diozue. Zaintzeko, ume zein heldu bakoitzaren erritmoak errespetatzeko, eta behar fisiologikoez harago pertsonak modu integralagoan artatzeko denbora. Zaintzea ere entzutetik, ulertzetik eta konfiantzazko harremanak garatzetik asko duelako.

Baina gu nekatu gara, eta uste dugu badela garaia emakume eta herritar bezala eskatzetik exigitzera igarotzeko. Herritar bezala dagozkigun eskubideak bete daitezen nahi dugu, eta dagokienei erantzukizuna har dezaten eskatu.

Azken garaiotan suertatzen ari den zaintzen pribatizazio prozesuen aurrean sistema publiko eta komunitarioaren beharra exigitzen dugu. GUZTION zaintza beharrak kalitatez asetuko dituena. Eta ez genituzke onartu behar sistema publikoa pribatua baino hobea dela diotenen diskurtso konformistak. Hobea izateaz gain, kalitatezkoa ere izan behar duelako. Guztientzat, hurbila eta duina. Eta gure zaintza beharrekin negozioa egin nahi duten enpresa pribatuek eskaini dezatela maila honetatik gorako zerbitzua! Gure bizitzekin negozioa egin nahi dutenek aurrez aurre aurkituko gaituzte!

Hautsi dezagun herritar autonomo eta independentearen mitoa. Denok behar(ko) dugu zainduak izan gure bizitzan zehar. Aiaraldean ere eman dezagun pausu bat aurrera zaintzen demokratizaziorantz, aitortza politiko-sozialerantz, zaintzen banaketa justurantz eta zaintzaileen baldintza duinak lortzeko biderantz. ZAINDU DITZAGUN ZAINTZEN GAITUZTENAK!

SOS AIARALDEA, SOS ZAINTZAILEAK.

Ludi Temiño, Leire Sanjurjo, Maddi Isasi eta Maider Urtaran


'Uhandre piriniotarra: altxor bat Goizuetako erreketan' hitzaldia ostiralean Goizuetan

Ostiral honetan, abenduak 2an, Aranzadi zientzia elkarteko Iñaki Sanz-Azkue Goizuetan izanen da 'Uhandre piriniotarra: altxor bat Goizuetako erreketan' hitzaldia ematen eta sekretutxo batzuk kontatzen. Zientziaz ez ezik, aurkikuntzez, auzolanaz, errekez, klima aldaketaz eta beste hainbat kontuz hitz egingo du. Hitzordua ostiralean izanen da 18:00etan udaletxeko ganbaran.


Maialen Biteri eskoriatzarrak praktikaldia egingo du udaletxean, Pauso Berriak ekimenari esker

Adimen-desgaitasuna duten pertsonen gizarteratzea eta laneratzea sustatzea helburu duen Pauso Berriak programarekin bat egin du Aretxabaletako Udalak, eta horri esker, Maialen Biteri gazteak urtebeteko praktikaldia egingo du udaletxean.

20 urte dituen eskoriatzarrak lau hilabeteko prestakuntza jaso Donostian eta aste honetan ekin dio praktikaldiari. Astelehenetik egubakoitzera, lau orduko lanaldia (09:00etatik 13:00etara) izango du eta hainbat lan egingo ditu Arkupen eta beste udal zerbitzu batzuetan. Astelehenean egin zioten ondoetorria udal ordezkariek eta lankideek.

150 pertsona baino gehiago

Atzegik eta Gureak elkarteak elkarlanean kudeatzen duten Pauso Berriak programarekin bat egin du Udalak. Ekimen horren helburua da Gipuzkoako enpresa eta erakundeetan desgaitasun intelektuala duten pertsonei lan aukerak eskaintzea, eta, aldi berean, ikusaraztea, eta gizarteratzen eta laneratzen laguntzea. 2010ean jarri zen abian, eta une honetan 150 pertsonatik gora dabil.


'Mairu baratzetan' kantuaren bideoklipa plazaratu du Olatz Zugastik

Kantuan dioen bezala, Arano herrira joan da bideoa grabatzera Zuasti, "mairu-baratzei bisita egin eta arbasoekin bat egiteko". Aspaldiko bizipenei irudia jartzen saiatu da musikaria, plazaratu berri duen bideoklipean.


Keinu hizkuntzaren interprete zerbitzuaz bilera egingo du udalak martxoaren 14an

Keinu hizkuntza interpretearen beharra duten herritarrekin bildu nahi du Azpeitiko Udalak, haien ekarpenak, iritziak eta beharrak jasotzeko.

Gaur, martxoaren 3a, Entzumenaren Nazioarteko Eguna da, eta hori kontuan hartuta, Azpeitiko Udalak gorrentzako keinu hizkuntzaren interprete zerbitzua jartzeko asmoaren berri eman du. Zerbitzua hainbat herritarren eskariari erantzuteko helburuz abiatu nahi du erakundeak. Lehen saioa Adinekoen zaintzaren garrantzia jardunaldietan egin zuen udalak, eta orain zerbitzuarekin jarraitu nahi du.

Zerbitzuaren berri emateko eta ekarpenak jaso ahal izateko, bilera antolatu du udalak martxoaren 14rako (asteartea). 16:00etan izango da batzarra, udaletxeko bosgarren pisuan. Bilerara keinu hizkuntza interpretearen beharra duten herritarrak deitu ditu, haien beharrak, iritziak eta ekarpenak jasotzeko. Udalaren esanetan, "zerbitzu hau denontzako Azpeitia egiteko pauso bat gehiago izango da".


Sariberi

Sariberi. Jolas batzuetan taldekideak aukeratzeko Araotzen erabiltzen genuen formula.

Gure arbasoek eta guk zozketarako erabili genuen

SARI

BERI

HIRI

ADAR

TOKA

PAGAR

HAMAR

Oñatin asko entzuten dudana da:

DONA DONA KATONA

SUTONDOAN AITONA

LEPOTIK BEHERA KUTTUNA

ATERA KANPORA

NESKA MUTIL TUNTUNA

AZEITUNA

BABARRUNA

ETXETIK KANPORA

(Argazkia internetetik hartu dut)


Aita Mari erreskate ontziarekin konexioa

Aita Mari erreskate ontziaren proiektua ezagutzeko parada.


Azketan iturriko ura, eta behean, kanturako, ardoa

Azketa Ahots Taldeko kideak, entseatzen. (Argazkia: Azketa Ahots Taldea). Lagunartean soziedaderen edo tabernaren batean juntadizoak egiten dituztenetan, bazkalostean nahiz afalostean, musean baino kantuan aritzea dute nahiago Luis Mari Galdosek (Azpeitia, 1941) eta Jose Manuel Oiarbidek (Beasain, 1952). Garai batean, tabernaz taberna tragoxka batzuk hartzen zebiltzan uneak ere abesteko aprobetxatzen zituztela adierazi dute bi kantariek, baina diote ohitura hura "zoritxarrez galdu samar" dagoela. Galdosek adierazi duenez, garai batean tabernetan irrati zahar bat izaten zen, eta tabernariari bolumena jaisteko eskatu ondoren rancherak, euskal abestiak... kantatzen zituzten. Usadio zaharra berreskuratzeko asmoz, kanturako zaletasuna duten lau lagun elkartu ziren Inpernu soziedadean, duela lau urte. Galdosek kontatu duenez, afalostean ahots talde bat sortzearen inguruan aritu ziren solasean Eduardo Badiola, Juan Mari Lasa, Joxe Mari Arregi eta bera. "Lauron ideia izan zen, eta ordutik ilusio handiz eraman dugu aurrera proiektua". Duela lau urte, Inpernupen esandakoak ez zituen haizeak eraman. Izan ere, Azketa Ahots Taldea sortu eta diskoa grabatzea ere lortu dute. Hala, hamahiru euskal abestiz osatutako estreinako lana bihar aurkeztuko dute Sanagustin kulturgunean, 20:30ean hasita. Azpeitiarrez gain, Azketaren diskoaren aurkezpenean izango da Ordiziako Oroith abesbatza ere. Emakumez eta gizonez osatutako taldea da Ordiziakoa, eta Katrin Iturraldek zuzentzen du Goierriko korua. Afizioa, mutikotatik Kanturako afizioa mutil koskorretatik dute Galdosek eta Oiarbidek. Beasaindarra La Salleko fraideekin hasi zen abesten. "Behin, fraideetako bat gelan sartu eta ikasle bakoitzari eskatu zigun banan-banan, proba moduan, abesti bat kantatzeko. Sei urte besterik ez nituen, eta gogoan dut beldurtuta eta lotsagorrituta abestu nuela". Proba hura eta gero, La Salleko koruan abesteko hautatu zuten Oiarbide, eta 14 urtera arte aritu zen eskolako abesbatzan. "Solfeorik ez genekien, eta, batez ere, elizako abestiak kantatzen genituen, igandeetako mezan. Gero, 10 bat urterekin, ahotsa aldatu zitzaidan, eta ordutik bigarren ahotsa izan naiz. Gabon batzuetan Tolosan jokatzen zen Gipuzkoako kantu txapelketa irabazi genuen eskolako koruarekin". La Salleko esperientzia hura eta gero, goierritarrak urteak eman zituen abesbatza bateko kide izan gabe, harik eta duela urte batzuk Azpeitiko parrokiako koruan abesten hasi zen arte. "Duela bi urte, berriz, Azketa Ahots Taldean hasteko gonbita egin zidaten, baina jubilatu berria nengoen eta garbi esan nien ez nuela konpromisorik hartu nahi. Probatu gabe, behintzat, ez geratzeko esan zidaten, eta hala joan nintzen entsegura, eta gaur arte. Harrapatu egin ninduen". Donostiako Easo abesbatzan 14 urtez kantuan aritutakoa da Galdos, eta duela gutxira arte Gaztelupeko koruko kide izan da. "33 urterekin hasi nintzen Eason. Astean bi entsegu izaten genituen, eta automobila hartuta joaten nintzen, gastuak neure poltsikotik ordainduta, baina ordainak merezi izan zuen. Izan ere, Europan zehar bidaia politak egin genituen kantuaren aitzakian. Kuadrillan batzuk ehiztariak ziren, eta haiek eskopeta-kartutxoetan gastatzen zuten dirua. Bakoitzak dituen zaletasunak dira horiek". Errepertorio luzea Zortzi gizonez osatutako Azpeitiko taldea da Azketa, eta Galdosen gidaritzapean abesten du. Nahiz eta aurkeztuko duten diskoak hamahiru abesti bildu, kanturako "errepertorio luzea" dute. Galdosen esanetan, Easo abesbatzakoen materiala erabiltzen dute: "Lau ahotsetara abesten dugu, eta gure ezaugarrien eta gaitasunen araberako kantutegia dugu osatuta: euskal kantak eta gospel musika abesten ditugu, baina baita Errusiako, Poloniako, Asturiasko, Galiziako, Kataluniako eta Aragoiko bana ere. Egia esan, hango eta hemengo abestiak jakitea aberatsa eta polita da oso, noiz edo noiz leku horietara joanez gero kantatu ahal izateko". Errepertorioko abesti kutunenaz galdetuta, aho batez diote polonierazko Te be Poiem dela. "Lau ahotsetara abesten den errezo moduko kantua da". Sortzaileak Eduardo Badiola, Juan Mari Lasa, Joxe Mari Arregi eta Luis Mari Galdos izan ziren, baina bi urtera beste hiru kide batu zitzaizkien: Antton Saenz, Pedro Otaegi eta Jose Manuel Oiarbide. Duela gutxitik, berriz, beste kide berri bat gehiago du taldeak: Josetxo Gallastegi. Alabaina, Galdosek adierazi duenez, taldearen helburua "kide kopurua bikoiztea" da. "Aproposa litzateke 16-18 lagun izatea taldean, eta lau ahotsetara abesten dugunez, ahal bada erregistro bakoitzean hiru-lau pertsona izatea, inork huts eginda ere ordezkoak izateko". Azpeitiko gizonezkoen ahots taldea izendatzeko garaian, Izarraitz magalean sortua izanik, Azketa aukeratu zuten. Galdosen esanetan, "Azketan iturriko ura" edaten dute, baina behera jaitsi eta "kantuan hastean ardoa" nahiago dute. Beraz, Azketa taldeak indarra hartu dezan, eta iturriaren emaria agortu ez dadin, kanturako zaletasuna duen oro gonbidatu dute beraiekin abestera.


Jarraitu Tolosako Inauterietako txupinazoa zuzenean

Minutuak besterik ez dira falta suziria lehertu eta jaiei hasiera emateko; dena prest dute Plaza Zaharrean. 11:30etatik aurrera, Tolosako Inauterietako txupinazoa zuzenean jarraitzeko aukera duzu hemen.


''Errusiak Ukrainari egindako gerra deklarazioa'' gaitzetsi du Eusko Legebiltzarrak

Eusko Legebiltzarraren osoko bilkura Europako Eskualde Batzarren Biltzarrak Ukrainako gerrari buruz egindako adierazpenaren irakurketarekin hasi da. Ondoren, minutuko isilunea gorde dute legebiltzarkideek.


Gimnasio bat norberaren etxean

2020ko itxialdiak gizartean ohitura berri batzuk ekarri zituen. Zenbait aldaketa eragin zituen herritarren egunerokoan, eta kirol jardueran ere izan du eragina: eutsi egin zaio plataforma birtualen bidez ariketa fisikoa egiteari.


Udalak bertan behera laga ditu sanikolasak

Argitara eman duten oharraren arabera, ez da erraza izan erabakia hartzea, baina herritarren osasuna eta segurtasuna lehenestea erabaki dute.

COVID-19aren pandemiak sortutako egoeraren aurrean eta Espainiako gobernuak eta Eusko Jaurlaritzak indarrean jarri dituzten azken neurriak kontuan hartuta, Udalak erabaki du bertan behera uztea aurtengo San Nikolas jaiak.

Oharrean zehaztu dutenez, izurriteak eragindako egoeran ezinezkoa da festak normaltasun minimo batez ospatzea eta Udalak, aurrez San Pedro jaietan egin zuen bezala, jaiak bertan behera uztea erabaki du, herritarren segurtasuna eta osasuna zaintzeko. "Ez da erabaki erraza izan, abenduko jaiak oso maiteak dira-eta oriotarrontzat, baina Udalak garbi ikusi du hori zela egin beharrekoa. Etorriko dira garaiak oriotarrak berriro festa-giroan biltzeko eta herriko jaiak elkarrekin ospatzeko! ", azaldu dute.


Sentipen haien bila

Realak gaur berrekingo dio lehiari, Mallorcaren aurka jokatuta. Momo Cho deialdian sartu du Imanolek; aldiz, Odriozola zerrendatik at utzi du


Hiru lagun atxilotu dituzte Andatza mendiaren inguruetan aurkitutako hilotzaren harira

Ertzaintzak bi emakume eta gizon bat atxilotu ditu, otsailaren 27an Usurbil eta Donostia artean topatutako gizonaren hilketarekin zerikusia dutelakoan. Hasieratik esan zuten gorpuak indarkeria zantzuak zituela.

Ertzaintzak hiru persona atxilotu ditu, otsailaren 27an Andatza mendiaren inguruetan, Usurbil (Gipuzkoa) eta Donostia artean, topatu zuten hilotzaren harira. Hasieratik adierazi zuten hilotzak indarkeria zantzuak zituela; besteak beste, eskuak brida batzuekin lotuta zeuzkan, eta zauriak lepoan. Jakinarazi dutenez, atxilotuetako bi kartzelan daude jada, hilketa egotzita. Martuteneko espetxean daude. Hirugarrena, berriz, aske utzi dute, kautelazko neurriak aplikatuta.

Gizon bat eta bi emakume dira atxilotuak. 41, 38 eta 35 urte dituzte, hurrenez hurren, eta hirurek dituzte polizia aurrekariak. Ikerketen arabera, harremana zuten biktimarekin. El Diario Vasco-k argitaratu du aldi batez elkarrekin bizi izan zirela. Atxilo hartutako gizonari eta emakumeetako bati hilketa delitua egotzi diete; beste emakumea, berriz, gertakariak estaltzea leporatuta atxilotu dute. Biktimak ere bazituen aurrekari penalak: hain justu, urtarrilaren 20an atera berri zen espetxetik.

Mendizale batek aurkitu zuen gizonezkoaren gorpua, otsailaren 27an, Andatza mendiaren inguruetan. Iristeko zaila zen leku batean topatu zuten, eta autopsiak baieztatu zuen egunak zeramatzala hilda. 44 urte zituen, eta donostiarra zen. Ustez, hilketaren egileek Andatza mendiaren magal batera eraman zuten gorpua, ezkutatzeko asmoz.

Berehala abiatu zuten gertaera argitzeko ikerketa; hilabete baten ostean atxilotu dituzte hilketaren ustezko egileak. Ikerketa zabalik dago oraindik.


Antxoaren bila aterako dira arrantzaleak apirilaren 20an

Bizkaiko eta Gipuzkoako arrantzaleek antxoaren kostera berrabiaraztea erabaki dute, baina aparteko prebentzio neurriak hartuta.

Koronabirusa ez hedatzeko tabernak eta jatetxeak ixteko agindua eman zuen martxoaren 14an Eusko Jaurlaritzak. Era berean, arrantzaleek antxoaren kanpaina bertan behera uztea erabaki zuten, arrantzari etekin txikia aterako ziotelakoan.

Alarma egoera oraindik indarrean badago ere, Bizkaiko eta Gipuzkoako arrantzaleak hamar egun barru, apirilaren 20an aterako dira berriro itsasora, antxoarekin kosterari berriro ekiteko. Hasiera batean, Aste Santuaren ondoren ziren itsasoratzekoak, baina astebete atzeratu dute segurtasun neurriak mantentzeko. Hala erabaki zuten atzo Gipuzkoako, Bizkaiko, Kantabriako, Asturiaseko eta Galiziako kofradiek. Antxoaren kanpaina berrabiaraztea erabaki zuten arrantzaleek bilera honetan.

Jakinda egoerak normaltasunera itzultzeko orandik denbora beharko duela, pixkanaka hasiko dira arrantzan. Egunero arrantzatu ahal izango duten antxoa kopurua jaistea erabaki dute arrantzaleek, 10 tonatik 6 tonara. Horrez gain, eta kutsatzeko arriskuak ekiditeko, tenperatura hartuko diete arrantzaleei, eta sei ontzik baino gehiagok ezingo dute aldi berean aritu portuan deskarga lanetan.


Ortuzarrek esan du gai izan behar direla "akatsak zuzendu" eta "kudeatzeko modua berritzeko"

Alderdiaren 128. urteurrenean EAJren presidenteak ziurtatu du "euskal hiritargoari etengabe entzuteko" prozesua hasi behar dutela. "Aldaketa sozialekin batera, aldaketak etorri behar dira diskurtsoetan eta politika publikoen kudeaketan”, gaineratu du.

Andoni Ortuzar EBBko presidenteak esan du gai izan behar dutela, "apaltasunez eta egin beharreko autokritika guztia eginik, akatsak zuzentzeko, inertziak gainditzeko eta kudeatzeko moduak hobetzeko eta berritzeko, bai eta daukagun gizarte poliedriko honekin harremanetan jartzeko orduan ere".

Gainera, jeltzaleen "ustezko gainbeheraz" hitz egiten dutenei Ortuzarrek ohartarazi die "inork ez dezala zalantza egin, hemen, zutik, eta indarrez" jarraitzen dutela, "herri hau askatasunerantz eramaten duen gida izaten". Halaber, ziurtatu du PP eta Voxen arteko "gobernu atzerakoiari planto egin" ostean, euskal interesen defentsaren "bermea" izango direla "Espainiako hurrengo gobernuaren aurrean".

Alderdiaren 128. urteurrenenean, jeltzaleek ekitaldi politikoa egin dute Bilbon efemeridea gaur ospatzeko, urteurrena berez astelehenean beteko bada ere. Ortuzarrek erantsi duenez, hemendik aurrera "urte betea baino lehen egingo dira Euskadiko eta Europako hauteskundeak. Lehenengo hauteskundeetan egongo dira jokoan euskal gizartea ulertzeko eta eraikitzeko molde ezberdinak, eta besteetan izango dugu jokoan Europan dugun ordezkaritza, gure bizitzan gero eta eragin handiagoa duena".

Bozketa horien ostean, Ortuzarren esanetan, "alderdikideok deituko zaituztegu Alderdiaren Batzar Nagusi berri batetara, Alderdiak lau urterik behin egin ohi duen prozesu berritzailea egin dezagun eta Alderdiaren organo nagusien buru izango direnak aukeratzeko".

Bestalde, Ortuzarrek ziurtatu duenez, "EAJk Gobernu atzerakoiari planto egin dion moduan, berdin izango da Espainiako hurrengo gobernuaren aurrean Euskadi eta euskal interesak defendatuko dituena. Hau ez da soilik botoen mailaketa kontu bat, kontua baita batez ere gauzak argi baino argiago izatea eta toki eta erakunde bakoitzean eragiteko benetako gaitasuna izatea".

Bilboko Albia Lorategian egin den ekitaldian izan dira Euzkadi Buru Batzarraren burukideak, Iñigo Urkullu lehendakaria, Bakartxo Tejeria Eusko Legebiltzarreko presidentea, Elixabete Etxanobe Bizkaiko ahaldun nagusia, Eider Mendoza Gipuzkoako ahaldun nagusia, Ramiro Gonzalez Arabako ahaldun nagusia, Bilboko alkatea eta talde jeltzalearen barne eta herri kargudun ugari.


Musika eta olerkia ere izanen dituen azoka eginen dute uztailaren 29an Donezteben

Beltza Experience goiburupean azoka berezia izanen dute uztailaren 29an, larunbatean 11:00etatik 18:00etara Doneztebeko Parrokia karrikan. Hainbat eskulan, margolan eta produktuekin batera, musika ere izanen da, Ane eta bere txistu zeltiarrarekin, La Momia Eléctrica taldearen jazzaren, DJ Eloy eta Tutankamon taldeekin. Karmele Malerrekaren olerkiak ere entzungai izanen dira eta, seguruenik, bertzelako musika eta poesia ekarpenak ere.


ZUREKIN BATERA

Ilusioz prestatu dute LH5 eta LH6ko ikasleak “ZUREKIN BATERA” abestia eta beraien ikaskide, lagun eta familiez gain, Euskal Herriko beste haur eta gazte guztiei eskaintzen die BIHOTZEZ.

Martxoaren 13an HERRIETAKO KALEAK hutsik geratu ziren, soinurik gabe, bizitzarik gabe... Urteetan zehar guztiontzako egunerokoak ziren ekintza guztiak desagertu zitzaizkigun egun batetik bestera.

Irailean, berriz ere, eta lehen bezala izan ez arren, galdu genuen eguneroko hori bueltatzearen ilusioarekin gabiltza ikasle, familia, irakasle eta langileak. Iritsiko da eguna, elkar lasaitasunez besarkatuko garena.

Ilusioz prestatu dute LH5 eta LH6ko ikasleak “ZUREKIN BATERA” abestia eta beraien ikaskide, lagun eta familiez gain, Euskal Herriko beste haur eta gazte guztiei eskaintzen die BIHOTZEZ.


Turing, lurra arina izan bekizu


Xabier Agirre (filosofoa): "Indarkeria luzatzen bada ez da eraginkorra"

"Judu guztiak ez dira sionistak, palestinar guztiak ez dira islamistak" Hala gogorarazi nahi izan du Xabier Agirre filosofoak. Aurreko mendekoak ez bezala, egungo gerrak klase askotarikoak dira: energetikoak, ekonomikoak eta kolonialismoaren osteko gatazkak. Gazako gertaeren kontura, gerrari eta bakeari buruz mintzatu gara Xabier Agirre filosofoarekin.Metropoli Forala saioan.

Gerrarekin eta bakearekin lotuta erreferentzia zenbait aipatu dizkigu Xabier Agirrek: Napoleonen inbasioak biltzen dituenTolstoiren nobela eta Hannah Arendt idazlearen "On Violence" liburua

https://www.youtube.com/watch?v=GV6WIipm96U


Parte hartu Mozorro Festan eta sariak lortu!

Igandera bitarte izango da ‘Ataria’-k antolatutako Mozorro Festan parte hartzeko aukera; sari ederrak lortu ahalko dira

Igaro dira inauteriak. Aspaldiko ezohiko eta berezienak izan dira, eta oroimenerako geratuko dira. Hain justu, egunotan ateratako argazkiek lagunduko dute inauterietan bizitako uneak ahanzturan gera ez daitezen. Hori soilik ez. Argazki horiek ATARIAK antolatutako Mozorro Festan parte hartzeko aukera ere emango baitu. Mozorroekin ateratako argazkiekin parte hartu ahal dute Tolosaldeko herritarrek, eta sari politak eskuratzeko aukera izango dute.

Inauterietan mozorrotutako argazkia edo argazkiak aukeratu eta Ataria.eus-en Mozorro Lehiaketaren atalean modu errazean igo ahal dira. Igandera bitarte izango da parte hartzeko aukera.

Behin parte hartzeko epea bukatuta, bi zozketa egingo dira. Batetik, parte hartzaile guztien artean egingo da, eta irabazle suertatzen denak lau pertsonarentzat otordua lortuko du Tolosako Isastegi Sagardotegian. Bestetik, Atarikide diren parte hartzaileen artean egingo da zozketa, eta irabazleak Amasa-Villabonako Panttako produktuez osaturiko saskia jasoko du. Beraz, ez galdu aukera, eta parte hartu!

PARTE HARTZEKO

Nola parte hartu? Egilearen izen-abizenak, telefono zenbakia eta emaila idatzita eta Atarikideek harpidedun zenbakia jarrita igo ditzakete argazkiak, Ataria.eus-eko Mozorro lehiaketa atalean, igandera arte.

Argazkiak. Tolosaldeko herritarrek Tolosako inauterietan eginak izan behar dute.

Sariak. Zozketa nagusian lau pertsonarentzat otordua Tolosako Isastegi Sagardotegian eta Atarikideen zozketan Amasa-Villabonako Panttako produktuen saskia.


Olanoren odolkia goretsi dute Beasainen, jarraian bederatzigarren aldiz

Beasaingo Olano harategia jaun eta jabe izan zen larunbatean Beasainen jokatu zen 37. Odolki Txapelketan. Zortzi parte hartzaile izan ziren aurten, azken ekitaldian baino hiru gutxiago, eta «nabarmen» irabazi zuen odolkigile beasaindarrak. Bederatzigarren txapela lortu dute, jarraian gainera. Urtebeterako Beasaingo odolkiaren errege izendapena, garaikurra eta txapela eraman zituzten Juan Manuel Olano eta Loinaz Usabiaga senar-emazteek.Beasaingo odolkia goresteko txapelketan, herriko egileek hartu zuten ia protagonismo guztia. Lau finalistetatik hiru bertakoak izan ziren: Olano, Mujika Harategia eta Beasainmendiko Odolkiak (Montoia). Kepa Loidi oriotarrak soilik egin zuen zirrikitua ohorezko lekuetan. Hirugarren postua eskuratu zuen.Zortzi odolki aurkeztu zituztenak, aipatutako laurez gain, Arrasateko (Gipuzkoa) Joxean Izagirre, Zarauzko (Gipuzkoa) Gesalaga, Aiako (Gipuzkoa) Txerritxiki eta Zaldibiako Beheko Karnizeriko Sukia izan ziren. Haiek dastatzen eta epaitzen lau lagun aritu ziren, bi mahaitan jarrita: Arantxa Agirrezabala (Beasaingo Kattalin jatetxea) eta Aitor Arregi (Getariko, Gipuzkoako, Elkano jatetxea) mahai batean, eta Ane Urdangarin kazetari lazkaotarra eta Juan Manuel Garmendia beasaindarra (Fecoga Gastronomia Kofradien Federazioko lehendakaria). Lehen errondan, mahai bakoitzean launa probatu, eta bina izendatu zituzten aurrerako. Finalean, denek dastatu zituzten bereizitako lau odolkiak. Diferentzia espezieetan sumatu dutela argitu dute. Oro har, «oso ezberdinak» ziren odolkiak, epaileen iritzian, eta bakoitzak bere nortasuna edo izaera emateko bereizgarriak zeuzkan.Oreganoa bakarrikBederatzigarren txapela jasota, oso gustura agertu ziren oholtzara Loinaz Usabiaga eta Juan Manuel Olano irabazleak. Odolki txapeldunak asteazkenean egindakoak zirela argitu zuten. «Guk oso espezie gutxi botatzen diegu. Oreganoa bakarrik, eta hori ere bertakoa. Pikante puntua piperminarekin eransten diogu. Besterik ez», azaldu zuen Olanok. Puntuaketan alde dezentekora geratu da bigarrena, eta Olanok daukan nagusitasuna horrek bermatu du.Joxe Felipe Auzmendi aurkezleak bukaeran ekarri zuen paralelotasuna, pare-parera: «Futbolean hamaikak hamaikaren aurka jokatzen dute, eta beti Alemaniak irabazten du». Bederatzigarrenez jarraian Olanok goian eutsi dio odolkigile kontsakratuaren makilari.


Euskararen plan estrategikoaz bilera: aisialdia, kirola eta jaiak

Informazio gehiago, honako lotura honetan.


Iruñeko Udalak datozen egunetan arduraz jokatzeko eskatu die herritarrei

Lesakako Udalak ere argi utzi du aurten ez dela San Fermin jairik ospatuko, eta «guztiz» debekatu du herri eremuan kanpiadendak jartzea

Bigarren urtez jarraian, koronabirusa dela eta, ez da San Fermin jairik ospatuko Iruñean eta Lesakan uztailaren 6a eta 14a bitartean. Euskal Herrian positiboen gorakada nabarmena izaten ari da, eta jende pilaketak ez dira ezohikoak festa giroan. Hain zuzen ere horregatik, Iruñeko Udalak komunikazio kanpaina bat plazaratu du herritarrek arduraz joka dezaten eskatzeko.

Iruñean abian jarritako kanpainaren helburua argia da: gaixotasunaren berragerpenak eragin ditzakeen egoerak eragoztea. Hori dela eta, udalak oinarrizko gomendioak gogorarazi ditu, eta kaleko edanik ez antolatzeko eskatu du ohar baten bitartez. «Covid-19aren aurkako borroka lehentasuna da oraindik ere mundu osoan, eta datuek ez dute aukerarik ematen festa horien moduko ekitaldiak antolatzeko».

Era berean, Lesakako Udalak herritarrei eskatu die zuhurtziaz jokatzeko, batez ere data horietan: «Osasun krisiak ez du ahalbideratzen herriko bestak normaltasunez ospatzera. Jende pilaketak ekiditea eginbehar garrantzitsu bat da oraindik». Ez da ekitaldi ofizialik egingo, eta «guztiz» debekatu du herri eremuan kanpadendak jartzea. Herritarrei beste ekitaldirik ez egiteko eskatu die.


Sondikoztar bi, Bizkaiko podiumean

Zapatuan, Bizkaiko Atletismo Txapelketa izan zen senior kategorian, eta podiumera sondikoztar bi igo ziren: Alazne Etxebarria eta Leire Barcia. Etxebarria irabazlea izan zen 400 metroan. Gainera, bigarrenez hautsi zuen Bizkaiko errekorra: hori 35 urtean 55:90 segundokoa izan da eta duela gutxi Etxebarriak 55:70 segundo egin zuen; zapatuko txapelketan oraindik ere marka hobea egin zuen: 54,91 segundo. Bestalde, Barcia hirugarrena izan zen eta bere marka ere hobetu zuen: 01:01 minututik 01:00 minutura. Era berean, Barciak 4 x 400 errelebo-lasterketa irabazi zuen bere taldearekin. Barcia Ezkerraldea klubeko atleta da, eta Etxebarria, Atletico San Sebastian klubekoa.


Lucas Eguibarrek azken Munduko Kopa jokatuko du Cortina d'Ampezzon, Beijingo Jokoetara abiatu aurretik

Rider donostiarrak motibatuta egingo dio aurre Italiako probari, baina indarrak neurtzen saiatuko da, otsailaren 10ean jokatuko den hitzordu olinpiko handiari begira.

Lucas Eguibar snowboarderrak Beijingo Neguko Olinpiar Jokoen aurreko azken Munduko Kopa jokatuko du asteburu honetan Cortina d'Ampezzon (Italia). Donostiarrak oso motibatuta ekingo dio, baina indarrak neurtu nahian, datorren otsailaren 10ean jokatuko den hitzordu olinpikoa izanik xede nagusia.

Egungo Munduko txapelduna Txinako hiriburuan podium olinpikora igotzeko faboritoetako bat da. Donostiarrak diploma bat lortu zuen 2014ko Sotxiko Jokoetan, baina ez zitzaion hain ondo joan Pyeongchangen, 2018an, final-zortzirenetan kanporatuta geratu baitzen. Oraingoan, arantzatxo hori atera eta bere kirol ibilbidea domina olinpikoarekin osatu nahi du. Ibilbide horretan, nabarmentzekoak dira 2015eko Munduko Kopan irabazitako Kristalezko Globoa, 2017ko Sierra Nevadako Munduko Txapelketan erdietsitako zilarra eta 2021ean Idre Fäjllen (Suedia) lortutako Munduko titulua.

Munduko txapelketa horren ondoren, bizkarreko lesio bat eraman du arrastaka, eta, hori dela eta, uda honetan lehian jarraitzea zalantzan jartzen hasi zen. Hala ere, badirudi azken infiltrazioek ondorio ona izan dutela, eta sasoiko dagoela dio, baina ez du ukatzen ahalegin handia egin behar duela Italiako proba honetan indarrak ez agortzeko, bere aukerak ez daitezen murriztu, urteko helburu handiari begira.

"Nire burutik pasatzen da hau lasai hartzea, lasterketa hau gozatzea, sentsazioak hartu eta pixkanaka, Jokoetan pentsatzen joatea. Azkarrak izan behar dugu, ez dugu dena jokatuko lasterketa honengatik, baina, aldi berean, oso lasterketa garrantzitsua da eta dena eman behar dugu sailkatzeko", adierazi dio snowboarderrak Basque Team fundazioari gaur goizeko entrenamenduen ostean.

"Zirkuitu polita da. Hasieran, hiru edo lau bihurgune itxi-itxiak daude, eta oso estua da; nire ustez, hor ezin da ezer aurreratu. Azken zatia oso zuzen luzea da, eta super polito dago. Abiadura hartzen da eta hori da niri gustatzen zaidana. Gainera, gaueko lasterketa izanda, oso dibertigarria izango da", gaineratu du Basque Teameko kirolariak.

Denboraldi honetan, Munduko Kopako emaitzarik onena Cerviniako (Italia) proban lortu zuen, joan den abenduan. Bertan podiumeko hirugarren tokira igo zen.

Alvaro Romero ere Cortinan da

Alvaro Romero rider donostiarra ere Cortina d'Ampezzon lehatuko da iragan asteburuan Reiteralmen jokatutako Europako Kopan lortutako garaipenaren ondoren.

"Oso pozik nator, oso motibatuta. Aurreko eguneko garaipena behar nuen zerbait zen, denboraldi honetan tokatzen zitzaidana. Oso motibatuta nator, Munduko Kopan ondo aritzeko gogoz, nire azken-aurreko lasterketan egin nuen bezala, Errusian. Zirkuituak errespetu pixka bat ematen zidan hasieran, baina orain probatu dut, azkar joaten ari naizela uste dut, oso ondo joan daitekeela uste dut, eta bihar ahalik eta ondoen egitera eta zer moduz ateratzen den ikustera joango gara. Niri irteerak pixka bat kostatzen zaizkit ,eta hau pixka bat altua da eta oso gogorra. Lehenbizikoa pixka bat kostatu zait. Lehen zatia zailena da, eta gero hiru bihurgune daude, nahiko jarraituak, txikiak eta itxi samarrak, baina abiadura ez da oso handia, eta pixka bat errazagoa egiten da, eta, gero, azken zatia dago, oso zuzen luzea, hainbat bikoitz eta jauzi dituena. Abiadura handia hartzen da", esan dio Alvaro Romerok Basque Team fundazioari, Cortinako zirkuituan goizeko entrenamendua egin ostean.


Yune Nogueiras: "Beste aktoreek pila bat erakutsi didate, baina nik eurei ere bai"

Txintxua Films-ek Netflix-endako egin duen Intimidad telesailak mundu mailako arrakasta lortu du; plataformako ikusienetakoa da ingelesezkoak ez direnen artean.

Akelarre (Pablo Aguero, 2020) filmeko protagonistetako bat izan zen Bergarako aktorea ekainaren 10ean estreinatu zuten Intimidad telesail arrakastatsuko Leire pertsonaia da.

Zelan daroazu Intimidad telesaila izaten ari den arrakasta?

Bada, sinistu ezinik nago. Bukatuta ikusi nuenean, lan potentea eta beharrezkoa zela pentsatu nuen, baina ez nuen inondik espero halako harrerarik. Niretzako oso berezia da proiektu hau eta leku oso polit batetik bizi dudala esango nuke.

Zergatik diozu hori?

Nire lehenengo telesaila da, lan oso indartsua; batetik, jorratzen duen gaiagatik –intimitatearen apurketa–, eta, bestetik, aktoreak brutalak direlako. Neska oso potenteak, aktore eta pertsona moduan ere bai; motxila polit baten dut oraindik bizirik dagoen proiektu hau gordeta.

Jatorrizko hizkuntza ingelesa ez duen munduko hamar ikusienen artean dago. Non ote dago gakoa?

Datu horiek eta irakurtzen ari naizen kritikak sinistu guran nabil. Ez dakit nola azaldu, baina ikaragarria da! Jendeari pentsarazten ari gara eta hori niretzako oso garrantzitsua da.

Zertan ari zara igartzen zu?

Instagrameko kontuan, bereziki, mezu pila bat ari naiz jasotzen. Akelarre-rekin ere jaso nituen, baina oraingoan askoz gehiago. Denak irakurtzen ditut eta guztiak erantzuten saiatzen naiz. Asko eskertzen dut, niretzako oso garrantzitsua da feedback positibo hori jasotzea.

"Zorion mezu asko ari naiz jasotzen; aurrera egiteko indar handia ematen didate"

Konta dezakezu mezu horietan zertzuk esan dizkizuten?

Aurreko batean, adibidez, psikologo batek idatzi zidan, nire pertsonaia oso ondo ulertzen dela eta egiten dudan lana bereizi egiten dela esanez. Oso zirraragarria izan zen; izan ere, idazten ari dena ez da nire laguna, baizik eta ezagutzen ez dudan eta gaian aditua den profesionala, eta nire pertsonaiak psikologikoki asko du; horregatik, mezu honek asko pozten eta aurrera egitera animatzen nau.

Profil ezberdineko bi emakumeren bideoak eta argazkiak baimen barik zabaldu dituzte sare sozialetan. Hala abiatzen da kontakizuna.

Bi istorio oso berezietatik abiatuta, sare sozialetako intimitate apurketak, bullying-ari buruzkoak eta sakoneko beste gai asko fokuan jartzen ditu. Honetatik guztionetatik ateratzen dudan ondorioa da zelako erraztasuna dugun ezer galdetu barik pertsona baten intimitatea apurtzeko; hausnartzeko gai sakona, duda barik. Erasoa jasaten duen Malen-en (Itziar Ituño) alaba naiz ni, baina, era berean, Leire-k bere azalean ere baskotariko erasoak biziko ditu. Pribatutasuna asko zaindu behar dugu, kostatu egiten bazaigu ere.

Telesaila estreinatu eta egun gutxira, Santi Millan aktorearen bideo bat sarean zabaldu zen. Zer diozu?

Bada, gaur egungo gizartean dagoen errealitatea erakusten duela gure istorioak. Millan pertsona ezaguna izanik, kasu hori argitara atera da, baina halako gertaera anonimo ugari daude, zoritxarrez.

"Intimitate eskubidearen urraketez hausnartzera bultzatzen du"

Halako kasuen salaketak areagotzen lagunduko duela uste duzu?

Ez dut uste telesailak pertsonak aldatuko dituenik, baina jasotzen ari garen mezuek adierazten digute gaiari buruz hausnartzera bultzatzen ari dela.

Itziar Ituño, Emma Suarez, Veronica Echegi, Ana Wagener eta Patricia Lopez de Arnaiz aktoreak izan dituzu, besteak beste, alboan. Zelan sentitu zara?

Isilune luze bat izan zen nire erantzuna, agenteak horiekin guztiekin lan egiteko proposamena egin zidanean, niretzako erreferente handiak direlako. Eta orain ikusten dut guztion artean sekulako lana egin dugula; eurek pila bat erakutsi didate, denek, baina nik ere eurei zerbait erakutsi diedala esango nuke. Ikaragarria da, esaterako, Ana Wagenerrek "egin duzun lana talentuz beteta dago" esaten entzutea. Errodajean eta hortik kanpo eurekin horrenbeste partekatzea pozgarria eta hunkigarria da niretzat; asko bizi izan dute, eta izugarri gozatu eta ikasi dut eurei entzuten.

Itziar Ituño, Patricia Lopez de Arnaiz eta Yune Nogueiras aktoreak Intimidad telesaila grabatzen. Argazkia: David Herranz.

Nolakoa da Leire?

Nerabe berezia da, esango nuke ez duzuela askotan telesailetan agertzen den nerabe-prototipo hori ikusiko. Gure nahia nerabeek duten kapa ezberdinetan sakontzea zen, eta esango luke lortu dugula. Pertsonaia ulertzeko asko lagundu dit atzera begiratzeak, Leire-k sentitu dituen momentu askok nire nerabezarora eraman naute.

Euskal Herrian kokatuta dago, Bilbok protagonismo handia du. Zuretzako lagungarri izan da?

Duda barik, opari bat izan da hori! Bilbon bost urtez bizi izan naiz, han egin nituen aktore ikasketak, eta etxean moduan sentitzen naiz, eta izugarri gustatu zait gero, besteak beste, Bilbo telesailean zelako polita agertzen den erakustea.

Ez da euskaraz, baina euskara presente dago telesailean.

Hori da, eta asko lagundu dit horrek; esaterako, niretzako luxua izan da errodajean lantaldekoekin euskaraz jardun ahal izatea. Era berean, telesailak Euskal Herrian nola bizi garen ondo erakusten duela esango nuke, ikastetxeetan eta askotariko arloetan euskarak duen garrantzia azaleratuta.

Otsaila ezkero, Madrilen bizi zara; euskaldunak ez direnengandik ere jaso duzu euskararen inguruko mezurik?

Euskarari buruzko mezu pila bat jaso ditut eta Madrilen ditudan lagun askok adierazi didate euskara ikasteko gogoa; beraz, arlo horretan ere filmak eragin duela esan daiteke. "Egin euskaraz guri, nahiz eta ez dugun ulertuko" esaten didate, eta hor ibiltzen naiz, bai, ez, egun on eta halakoak erakusten, eta oso polita da, egia esan.

Zenbat aldiz ikusi duzu dagoeneko?

Estreinatu aurretik, osorik, bost alditan, eta nire sekuentziak gero, auskalo zenbat bider. Oraingoz, ez dut gehiagotan ikusteko asmorik, nahiago dut jendeak disfrutatzea; kar-kar.

Ikusi ez duenari nola gomendatuko zenioke telesaila ikusteko?

Epaitu barik; uste dut pertsonaiak ez direla epaitu behar, baizik eta ulertu.

Akelarre-rekin Donostia Zinemaldi-ra eta bigarrenarekin Netflixen markak hausten. Kontziente zara? Bai, baina oso burugogorra ere banaiz eta ez naiz dudanarekin konformatzen, egunero ikasten gogor jarraitzea gustatzen zait, eta espero dut ogibideak gauza politak ekartzea; izan ere, une honetan bizitzan dudan gauza garrantzitsuenetakoa da.

Zelan duzu udako agenda?

Los santos inocentes antzezlanean nabil, hor ere puntako lantaldearekin. Urtebeteko bira dugu eta hara eta hona ibiliko gara; otsailean Arriagan izango gara.

Echegi, Lopez de Arnaiz, Ituño, Nogueiras, Wagener eta Suarez aktoreak. Argazkia: David Herranz.

Mimoz eginda, merezitako ordaina

Gure aspaldiko lagunak dira talde artistikoan eta teknikoan jardun dutenak, eta oso harro gaude egin dugun lanagatik, dio Txintxua Films-eko ekoizle Marian Fernandez Pascalek, eta zera gaineratu du: "Plataforma batekin lehen elkarlana izanik, ezin nuen noraino iritsiko ginen neurtu, baina herrialde askotatik iristen ari diren kritikak aintzat hartuta, asmatu dugula ikusten dugu".

Faktore askoren baturan ikusten du Fernandezek arrakastaren gakoa. "Apustu handia egin genuen casting-arekin. Lokalizazioak mimo handiz aukeratu ditugu errealitatetik gertu egoteko, eta, arrazoi beragatik, euskarak bere tokia behar zuen. Teknikoki asko zaindu dugu, eta gaia ere faktore indartsua da. Bigarren denboraldia izango den, ez dago gure eskuetan hori erabakitzea, baina istorioak eta pertsonaiek emango luketela uste dut".

Imanol Gallego, zinean aditua.

Imanol Gallego (Zinean aditua): "Errealitatearen erretratu osoa egiten du telesailak"

Hondar ahoak-ekin erakutsi zuen Txintxua Films-ek telesailak egiten dakiela, eta Intimidad-en arrakastak berresten du hori. Konplexu barik egindakoa da, folklorismotan jausi barik, gaur egungo Euskal Herrian kokatuta eta bertako talde teknikoa eta artistikoa duena. Istorio gogorra, besteko sinesgarria eta barrua mugiarazten duena.

Arrakastaren gakoak, nire ustez, bi dira: gidoi mardula eta puntako aktoreen zerrenda, elkarri oso ondo lotuta daudenak. Mundua orain konturatu da euskal zinema industria kalitatezkoa dela.


Otsoaren ehiza debekatuta egongo da Espainia osoan

Abeltzainek ez dute begi onez ikusten, otsoa Euskadira bueltatzea berri txarra dela diote. Ekologistek eta otsoaren aldeko taldeek, ordea, aurrerapausoa dela uste dute, beste pauso bat, baina gehiago behar direla diote.


Normaltasuna izan da nagusi euskal errepideetan Aste Santuko itzulera operazioan

A-8 autobidean Kantabrian, Bilborako noranzkoan, eta A-15 errepidean Berastegin sortu dira arratsaldean arazoak. Tamalez, bi pertsona hil dira gaur Euskal Herriko errepideetan.

Euskal Herriko eta inguruko errepideetan normaltasuna izan da nagusi gaurkoan. Ia ez da arazorik egon itzulera operazioan, pare bat puntutan izan ezik. Batetik, A-15ean, Berastegin (Gipuzkoa), 2,5 kilometroko auto-ilarak sortu dira arratsaldean, Iruñerako noranzkoan, Aste Santuko itzulera-operazioaren ondorioz. Ingurua obretan dago, eta, hori dela eta, noranzko bakoitzeko errei bat itxita dago. Bestetik, Kantabrian A-8an, Bilbora bideko erreietan, ilarak sortu dira tarteka.

Hainbat ezbehar egunean zehar

Zoritxarrez, bi lagun hil dira euskal errepideetan Pazko astelehen honetan.

Goizaldean, gizonezko bat hil da Bilbon, istripu batean. 02:00etan, Cadaguako korridorean, BI-636 errepidean, auto batek kontrola galdu du, bidetik irten eta irauli egin da. Gidaria bertan hil da, eta kopilotua, emakumezkoa, erietxera eraman dute zaurituta.

Arratsaldean, berriz, Frantziako motozale bat hil da Luzaiden (Nafarroa), NA-135 errepidetik atera eta, ondoren, zirkulazio seinale baten aurka talka eginda, errepide horretako 49,5 kilometroan.

Eguneko beste istripuetako bat Ermuan izan da, arratsaldean. Ibilgailu bat irauli egin da N-634 errepidean, Bilborako noranzkoan. Ondorioz, errepideak ordu erdi baino gehiago eman du itxita, ibilgailua erretiratu arte. Suhiltzaileek atera behar izan dute gidaria, harrapatuta gelditu delako, eta ospitalera eraman dute ondoren.

Gainera, Altubeko ordainlekua itxi behar izan dute kamioi artikulatu batek su hartu duelako. 16:30ean gertatu da, Altubeko ordainlekuan, Zuia udalerrian (Araba). Kamioi artikulatu batek su hartu du eta garrek ordainketa-kabina bat kiskali dute. Hori dela eta, bidea itxi eta Subillako irteeraraino desbideratu behar izan dute zirkulazioa. Azkenik, 18:30 aldera, berriro ireki dute ordainlekua, Gasteizko noranzkoan.


Bailarako txirrindulariak protagonista, pistako nazioarteko Gipuzkoa Sarian

Podiumera igo dira Naya Mangas, Xabier Mikel Azparren, Telmo Semperena, Jaime Romero eta Tasio Semperena.

Maila haundiko txirrindularitza izan da Donostiako belodromoan, joan den asteburuan: pistako nazioarteko Gipuzkoa Saria lehiatu dute, hiru egunez. Bertan izan dira Urumea bailarako hainbat txirrindulari, eta espezialista onenen artean, podiumera igotzea lortu dute gehienek, proba ezberdinetan.

Naya Mangas hernaniarra, esaterako, bigarren izan zen scratch proban, 23 urtez azpikoetan; eta bigarren izan zen Jaime Romero astigartarra ere, eliminazioan, 23 urtez azpikoetan. Xabier Mikel Azparren astigartarra, berriz, hirugarren izan zen elite mailako puntuazioan, Albert Torresen eta Sebastian Moraren atzetik. Eta hirugarren postua lortu zuen Telmo Semperenak ere, 23 urtez azpikoetan, scratch proban. Gainera, junior mailako omniumaren probetako bat irabazi zuen Tasio Semperena astigartarrak, tenpoa.

Madison probarekin borobildu zuten txapelketa igandean, eta primeran aritu ziren bailarakoak, horretan ere. Elite mailan, hirugarren izan zen Naya Mangas, Laura Rodriguezekin batera, emakumezkoetan. Gizonezkoetan, berriz, bailarako bi bikote aritu ziren: elkarrekin aritu ziren Xabier Mikel eta Enekoitz Azparren anaiak, eta Telmo Semperena astigartarra eta Unax Urretabizkaia hernaniarra. Podiumera igotzetik gertu izan ziren Azparren anaiak, laugarren postuan bukatuta. Eta junior mailan, azkenik, hirugarren postua lortu zuen Tasio Semperenak, Beñat Ilzarbe taldekidearekin batera.


Lau fasetan egingo dituzte Euskal Herria plazako lanak

15 aste iraungo dute arkupeetako zoladura berritzeko lanek, eta hasi baino astebete lehenago jakinaraziko du udalak.

Aurtengo aurrekontuetan txertatutako hirigintza proiektuetako bat da Euskal Herria plazako arkupeetako zoladura berritzeko obra. Lan horiekin hasi aurretik, ordea, bertako bizilagun, ostalari, Bide-Bide hoteleko jabe, Topic-eko ordezkariekin eta azokako ekoizleekin bildu da udala, lanen inguruko xehetasun guztiak azaltzeko eta sortu zitezkeen zalantzak argitzeko.

Plazako arkupe azpiko zoladura berritzea da lanen helburu nagusia. Hala ere, horrez gain, hiri altzariak (besteak beste, eserlekuak eta iturria) berrituko dituzte, eta saneamendu sareko harguneak eta sare elektrikoaren kanalizazio osagarria ere gauzatuko dituzte.

Sarrera, beti bermatua

Lau fasetan gauzatuko dituzte lanak, bizilagun eta herritarren artean ahalik eta eragozpen gutxien sortzeko. Fase bakoitzean arkupeen alde bat berrituko dute: lehenik, Topic museoaren aldekoa; ondoren, Antonio Lekuona kalearen aldekoa; gero, Andia kalearen aldekoa; eta azkenik, Rondilla kalearena. Azken fasean obraren eremu osoko amaierako lanak egingo dituzte.

Guztira, hamabost asteko iraupena eta 271.000 euroko aurrekontua izango dute lanek. «Uneoro bermatuko dugu eraikinetarako sarrera, plazarako hiru sarbideetatik bi zabalik egongo baitira obrek irauten duten bitartean, eta oraingoz behintzat, ez da zerbitzu-sareen mozketarik aurreikusten. Gainera, lanekin hasi baino astebete lehenago jakinaraziko diegu herritarrei», adierazi dute udaletik.


70 milioi euroko balioa duten 3 kontratu itxi ditu CAFek

CAF taldeak, Solaris filialaren bidez, kontratuak itxi ditu batetik, Danimarkako AarBus airelinearekin 29 autobus elektriko entregatzeko, bestetik Estoniako Aktsiaselts Tallinna Linnatransport operadorearekin 100 autobus ekologiko hornitzeko eta azkenik, Valladolid hirian garraio-zerbitzua eskaintzen duen Auvasa operadorearekin 57 Solaris Urbino autobus elikatzeko. Aipatutako hiru kontratuen zenbatekoa 70 milioi euro ingurukoa da.


Mus Txapelketa antolatu dute gaurko Zarauzko Garagardo Azokan

15:00etan hasiko da txapelketa, eta antolatzaileek parte hartzera animatu dituzte herritarrak.

Gazteak Garagardo Azokan, karta jokoa hasteko prest. (Aiora Larrañaga/Hitza) Gaur arratsalderako mus txapelketa antolatu dute Garagardo Azokan. Zarautz Rugby taldeko kideek jakinarazi dutenez, txapeldunek sari ekonomikoa irabazteaz gain, beren altuera garagardo kaxetan eskuratuko dute. Antolatzaileek herritarrak txapelketan parte hartzera animatu dituzte. Gauean Serious Business musika taldearen kontzertua eskainiko dute Garagardo Azokan, 22:30etik aurrera.


Josu Mugika biktima aitortu eta gero, agerraldia egingo dute bihar Txillida Lantokian

Eusko Jaurlaritzako Giza Eskubide, Memoria eta Lankidetzarako Sailburuordetzak 2023ko maiatzaren 15eko Ebazpenean Josu Mugika Aiestarani biktima izaera aitortu ondoren, Legazpin agerraldia egingo dute bihar arratsaldean bere familiak eta biktima izaera hori aitortzeko lanean aritu diren herrikideak. Hitzordua 17:30an izango da, Txillida Lantokian.

Nekane Gonzalezek gidatuko du ekitaldia, eta Mugikaren bikotekidea zen Maria Jesus Lezetak eta Aitziber Gine ilobak hartuko dute hitza. Senitarteko gehiago, lankideak, lagunak, eta hil zuten egunean berarekin zeuden kideak ere izango dira.

Josu Mugika Aiestaran 23 urteko legazpiarra zen, ETA PMko kidea. 1975eko uztailaren 30ean hil zuen poliziak, Madrilen, Segoviako kartzelako preso politikoen ihesaldia prestatzen ari zela. Lau bertsio zabaldu ziren heriotzaren inguruan: bihotzekoa izan zela, bere buruaz beste egin zuela, tiro-trukean hil zela eta, atxilotu ondoren, ihes egiten saiatu eta tiro egin ziotela.


Iragarki taula publikoak jarri dituzte Muruetako hainbat lekutan

Muruetako Udalak iragarki taula publikoak jarri ditu herriko hainbat lekutan: Eleizaldean, Akurion, Sakonen, Kanpantxua auzoko autobus geltoki bietan, Goierri Aurren, Goierriko plazatxoan, LandaErdin (Tomasenen), Abrasoloko bidegurutzean, Benta San Matinen, Olatxun, eta Larrabe auzoko Bermeora noranzko autobus geltokian. Larrabe auzoko Gernika-Lumora noranzko autobus geltokian, berriz, berritze lanak egin ostean jarriko dutela aipatu dute.

Udaletik eskatu dute, iragarki taulak erabiltzeko herria zaindu aldera.


Itziar Azpiroz eta Koke Ardaizen lanak ikusgai daude Leitzako Herri Aretoan

Atzo zabaldu zuten Itziar Azpirozen eta Koke Ardaizen Naturaren leihoak erakusketa Leitzako Herri Aretoan. Zura, enbor, landare prentsatu eta naturako beste hainbat osagairekin egindako lanak eta eskulturak dira. Igandera arte ikusgai izanen dira.

Argazkiak: Itziar Azpiroz.

Gaur eta bihar 18:00etatik 20:00etara erakusketa ikusteko aukera izanen da eta larunbatean eta igandean goizez eta arratsaldez, 12:00etatik 14:00etara eta 18:00etatik 20:00etara.


EAJk eta PSEk astelehenean hasiko dute koalizio-gobernua osatzeko negoziazioa

Bi alderdietako ordezkaritzak Sabin Etxean bilduko dira astelehen eguerdian, pandemiari eta krisi ekonomikoari aurre egiteko "Gobernu sendoa" osatzeko asmoz.

EAJk eta PSE-EEk datorren astelehenean abiatuko dute koalizio-gobernua osatzeko negoziazioa, bi alderdiek ohar batean jakinarazi dutenez.

Lehendabiziko bilera EAJren Bilboko egoitza nagusian, Sabin Etxean, egingo dute, 12:00etan. Oraingoz ez dute jakinarazi nortzuk egongo diren negoziazio mahaian.

EAJk eta PSE-EEk agirian esan dutenez, "koronabirusaren pandemiari eta krisi ekonomikoari aurre egiteko Gobernu sendoa osatzeko" aukera aztertzea da batzarraren helburua.

Bi alderdietako ordezkariek hasieratik utzi dute argi koalizio-gobernuari eustea dela lehentasuna, joan den legegintzaldian "ondo" funtzionatu zutela iritzita.

Aurrekoan ez bezala, agintaldi berrian EAJk eta PSE-EEk gehiengo absolutua izango dute Legebiltzarrean, 41 eserleku batzen baitituzte.


Profeta faltsuak

45 egun behar izan ditu Liz Truss Erresuma Batuko lehen ministroak merkatuak kolapsatzeko, ekonomia ministroaren ihesa eragiteko, Ingalaterrako Bankuaren gaitzespena jasotzeko eta bere kide kontserbadoreen konfiantza galtzeko. Margaret Thatcheren oinatzak jarraituz zergak modu nabarmenean murrizteko bere promesarekin, iragarpen soil batekin, libera esterlinaren balioa gainbeheran jarri eta herrialdearen ekonomia kolokan jartzea baino ez du lortu politikari neoliberalak.

Bere hitz propioen arabera, ‘zerga txikiko eta hazkunde handiko ekonomia bat lortzeko ezintasunaren aurrean’ aurkeztu du dimisioa. Eta bertan datza arazoa: zerga beherakada eta hazkunde ekonomikoa uztartzen dituen teoria ekonomikoak ez duela inoiz funtzionatu. Hala ere, salmenta ederra duen diskurtsoa da eta egunero darabil eskuinak, Díaz Ayusok, PPko edozein buruzagik, edo UPNko edozein buruzagitxok.

Eta lotsagarria iruditzen zait Ongizate Estatuaren hondatzea baino ekartzen ez duela frogatua dagoen teoria ekonomiko eta fiskal baten bozgorailu diren profeta hauek oraindik bere horretan jarraitzeak. Horregatik pozten nau dimisio honek, azkenean profeta faltsu bat gutxienez amildu dutelako.


Bartzelona eta Chelsea izango dira aurrez aurre Göteborgeko finalean

Katalanek 2-1 irabazi diote Paris Saint-Germaini itzuliko partidan, joanekoan bana egin ondoren; ingelesek, berriz, Bayern kanporatu dute itzulikoan 4-1 irabazi eta gero (5-3, guztira).

Bartzelonak bigarrenez jokatuko du Txapeldunen Ligako finala, finalerdietako itzuliko lehian 2-1 irabazi baitio Paris Saint-Germain taldeari Lieke Martensek sartutako bi golekin. Horrela, joaneko partidan lortutako berdinketa baliatuz.

Lluis Cortesen taldea azkar aurreratu da markagailuan (8. Minutuan), Martensek Endler gainditu duenean, Leila Ouahabiren pase luze baten ondoren. Herbehereetako aurrelaria izan da 2-0ekoaren egilea ere, 31. minutuan. Oraingoan, Caroline Graham Hansenen erdiraketa sare barrura sakatu baino ez du egin behar izan.Marie-Antoinette Katotok jarri dio zirrara kanporaketari, 34. minutuan, katalanek atzealdean egindako akats bat aprobetxatuta.Jenni Hermosok zutoinera bidalitako baloi batek (69. minutua) eta Marta Torrejonek langaren aurka jotako beste batek (minutu bat geroago) konfiantza berreskuratzea eta azken zatiari lasaitasun handiagoz heltzea ahalbidetu die etxekoei. Dena dela, Asisat Oshoalak ez du asmatu Endlerren aurka luzapenaren hasieran izan duen buruz burukoa. Amaieran, beraz, etxekoek egin dute aurrera.Bi urte igaro dira Bartzelonak Txapeldunen Ligako lehen finala jokatu zenetik, Budapesten (Hungaria), Olympique Lyonen aurka. Orduan katalanek zaplaztekoa jaso zuten 4-1 galduta.

Fitxa teknikoa:

2 - Bartzelona: Paños; Torrejón, Pereira (Hamraoui, 75. min), Mapi León, Ouahabi; Aitana (Oshoala, 79. min), Patri Guijarro, Alexia Putellas; Graham Hansen, Martens (Mariona Caldentey, 72. min) eta Hermoso.

1 - Paris Saint-Germain: Endler; Lawrence, Irene Paredes, Dudek, Morroni (Bruun, 87. min); Formiga (Huitema, 73. min), Geyoro, Däbritz; Bachmann (Nadim, 73. min), Baltimore eta Katoto.

Golak: 1-0: Martens, 8. min. 2-0: Martens, 31. min. 2-1: Katoto, 34. min.

Epailea: Anastasia Pustovoitova (Errusia). Txartel horiak: Andrea Pereira, Sandra Paños, Asisat Oshoala, Mariona Caldentey eta Alexia Putellas (Bartzelona); Ashley Lawrence eta Paulina Dudek (Paris Saint-Germain).

Chelseak kanporaketa irauli dio Bayerni

Chelsea izango da Bartzelonaren aurkaria maiatzaren 16an Göteborgen (Suedia) jokatuko den finalean, Bayern Munichen aurkako kanporaketa irauli baitu talde ingelesak.Alemaniako taldeak 2-1 irabazi zuen joaneko partida, baina igande honetan Kingstonen Chelsea 4-1 nagusitu da, eta finalerako sailkatzea lortu du.Kirby (11. min eta 90+5. min), Ji So-Yun (43. min) eta Pernille Harder (84. min) izan dira Chelseari garaipena eman dioten lau golak sartu dituztenak. Sarah Zadrazilek, 29. minutuan, neurketa berdindu du behin-behinean alemaniarren aldetik.


Gabonetako karpa: jostailu truke merkatua

Txatxilipurdiren eskutik.


Ekin diote ISBren Saskibaloi Topaketari

Zortzi klubetako saskibaloi jokalari gazteek parte hartuko dute gaur eta bihar Azkoitian eta Azpeitian izango den saskibaloi festan. Guztira, 450 gaztetxok parte hartuko dute topaketan.

Iraurgi saskibaloi klubak antolatzen duen ISBren Saskibaloi Topaketa izango da gaur eta bihar. Aurreko edizioetan ez bezala, aurten Azpeitian zein Azkoitian jokatuko dituzte topaketako lagunarteko partidak. Gipuzkoako eta Bizkaiko zortzi saskibaloi klubetako 2012, 2013 eta 2014 urteetako haur eta gaztetxoek parte hartuko dute saskibaloi festan: Iraurgi SB, Donostiako Easo, Ordizia, Beasaingo BKL, Bilboko La Salle, Donostiako Luberri, Barakaldoko Paules eta Durangoko Tabirako. Guztira, 450 gaztetxok parte hartuko dute topaketan.

Azpeitian kiroldegian, Urola Ikastolan eta Perdillegin jokatuko dituzte lagunarteko saskibaloi neurketak gaur eta bihar. 2012ko eta 2013ko neska-mutikoak ariko dira, eta gaur Sanagustin kulturgunean bazkalduko dute.

Azkoitian, berriz, 2014an jaiotako neska-mutikoen arteko saskibaloi partidak izango dira Azkoitia BHI ikastetxeko kantxetan eta kiroldegian. Maila horretako topaketako partaideek Orbelan bazkalduko dute gaur.

(Argazkiak: Aitziber Arzallus eta Mikel 'Otola')


Zabaldu dute Emakumeen Jabetze Eskoletako ikastaroetan izena emateko epea

Hainbat tailer eta ikastaro antolatu dute datozen hilabeteetarako, eta otsailaren 3a izango da izena emateko azken eguna. Jabetze Eskolez gain, herritar orori zuzendutako hainbat egitasmo ere prestatu ditu Emakumeen Txokoak.

Izaskun Egiguren Emakumeen Txokoko dinamizatzailea eta Leire Etxaniz Parekidetasun saileko zinegotzia. (Julene Frantzesena) Zabalik da dagoeneko Emakumeen Jabetze Eskolen barruan antolatu dituzten ikastaroetan eta tailerretan izena emateko epea. Otsailaren 3ra bitartean emango ahalko da izena: goizetan, udaleko Parekidetasun sailera joanda, 943-15 79 28 telefonora deituta edo parekidetasuna@azpeitia.eus helbidera idatzita; eta, arratsaldeetan, Emakumeen Txokoan, 943-15 70 55 telefonora deituta edo emakumetxokoa@azpeitia.eus helbidera idatzita. Askotariko eskaintza prestatu dute beste urte batez, "emakumeei beren buruaren eta bizitzaren jabe izateko tresnak eskaintzeko" helburuarekin. Honako hauek dira ikastaroak: Ahalduntzea, gorputzaren eta biodantzaren bidez; Historiarako emakumeak tailerra; Erotismo eta autoezagutza tailerra; Mendi orientazioa ikastaroa; Emozioak nola landu tailerra; eta neska gazteentzako Autodefentsa feminista tailerra. Hona hemen, ikastaroen inguruko azalpenak:

Ahalduntzea, gorputzaren eta biodantzaren bidez: Otsailaren 16tik maiatzaren 18ra izango dira saioak, ostegunetan, 18:00etatik 20:00etara. 24 orduko iraupena izango du ikastaroak. Izen-ematea 36 euro ordaindu beharko da. Langabetuek eta ikasleek, berriz, 24 euro ordaindu beharko dituzte. Mentxu Arjonillak eskainiko ditu saioak, euskaraz.

Historiarako emakumeak tailerra: Otsailaren 14tik ekainaren 6ra, hamabostean behin, astearteetan, izango dira saioak, 18:30etik 20:00etara. Ikastaroak, guztira, 12 orduko iraupena izango du. Izen-ematea 18 euro ordaindu beharko da, eta langabetuek eta ikasleek, 12 euro ordaindu beharko dituzte. Ikastaroa euskaraz zein gaztelaniaz izango da, Leticia Martinez-Alcocerren eskutik.

Erotismoa eta autoezagutza tailerra: Martxoaren 4an eta 25ean, apirilaren 29an eta maiatzaren 13an izango dira saioak, 10:00etatik 14:00etara. 16 orduko iraupena izango du tailerrak, eta izen-ematea 24 euro ordaindu beharko da. Langabetuek eta ikasleek, berriz, 16 euro ordaindu beharko dituzte ikastaroa egiteko. Saioak Clara Wolframek eskainiko ditu, euskaraz.

Mendi orientazioa ikastaroa: Apirilaren 22an eta 29an, maiatzaren 13an, 20an eta ekainaren 3an, 09:30etik 13:30era. 20 orduko iraupena izango du. Izen-ematea 30 euro ordaindu beharko da. Langabetuek eta ikasleek, berriz, 20 euro ordaindu beharko dituzte. Patri Espinarrek eskainiko ditu saioak, euskaraz.

Emozioak nola landu ikastaroa: Martxoaren 29tik maiatzaren 31era, asteazkenetan, 17:30etik 19:30era. 18 orduko iraupena izango du ikastaroak. Izen-ematea 27 euro ordaindu beharko da, eta, langabetuek eta ikasleek, 20 euro. Ikastaroa Pepa Bojok eskainiko du, eta gaztelaniaz izango da.

Neska gazteentzako Autodefentsa Feminista tailerra: Otsailaren 3tik maiatzaren 26ra, hamabostean behin, ostiraletan, 17:30etik 20:30era. Ikastaroak 24 orduko iraupena izango du, eta doan izango da. Saioak Alaitz Mañesek gidatuko ditu, eta euskaraz izango dira. Leire Etxaniz udaleko Parekidetasun zinegotziak azaldu duenez, Jabetze Eskolan da "emakumeak maila pertsonalean eta kolektiboan indartzeko, elkarrengandik ikasteko, errelitateari ikuspegi feminista batetik begiratzeko eta parte-hartze sozio-politikoa handitzen laguntzeko topagunea". Aukera zabala, herritar ororentzat Jabetze Eskolako ikastaroak emakumeei zuzendutakoak badira ere, Emakumeen Txokoak herritar ororentzat diren beste hainbat saio eta egitasmo ere antolatu ditu datozen hilabeteetarako. Izan ere, Emakumeen Txokoa emakumeen eta gizonen arteko parekidetasuna sustatzeko "tresna bat" dela adierazi du Etxanizek: "Benetako berdintasuna lortzeko ibilbidean, emakumeen ahalduntzeari eta autonomiari indarra emateko, esperientzia eta ekarpenak elkartrukatzeko, proposamenak egiteko eta kolektiboki eragiteko espazioa da". Horrenbestez, herritar guztiei zuzendutako hainbat egitasmo ere antolatu dituzte. Otsailaren 10ean, esaterako, Laura esaten zioten. Miren Odriozolaren borrokak liburuaren inguruko tertulia izango da Miren Odriozolarekin eta Leire Ibargurenekin. Horrez gain, Zaindu, geure burua zainduz jardunaldiak egingo dituzte otsailaren 6an eta 16an, Baigeran. Martxoaren 8aren bueltarako ere antolatu dituzte egitasmoak. Besteak beste, egun bat lehenago Zinegoak egitasmoaren barruko zine emanaldia izango da Sanagustin kulturgunean, eta martxoaren 8rako elkarretaratzea, El Tornillo egitasmoaren maratoia eta mokadutxoa prestatu dituzte. Horrez gain, hiru tailer ere antolatu dituzte datozen hilabeteetarako: koadernaketa tailerra, emakume haurdunentzat tailerra eta Emakumea pilotari egitasmoa. Hiru horietan izena eman behar da otsailaren 3a baino lehen, Emakumeen Txokoan bertan, 943-15 70 55 telefonora deituta edo emakumetxokoa@azpeitia.eus helbidera idatzita. Hiru herritarrek eskainiko dituzte saio horiek, Egigurenek esan duenez, herriko emakumeek egiten dutenari balioa eman nahi dietelako.

Koadernaketa tailerra II: Saioak otsailaren 4an, 11n eta 18an, larunbatak, izango dira, 10:30etik 13:30era, Emakumeen Txokoan. Leire Arenasek eskainiko ditu saioak, eta doakoa da ikastaroa.

Emakumea pilotari egitasmoa: Saioak otsailaren 1etik aurrera izango dira, asteazkenetan. 19:30etik 21:00etara izango dira saioak, Alaitz Badiolaren eskutik. Hilean 10 euro ordaindu beharko dute izena ematen dutenek.

Emakume haurdunentzat tailerra: Saioak otsailean hasiko dira, baina ez dute zehaztu eguna. Edurne Salegik eskainiko du ikastaroa, eta saioak astelehentan 18:00etatik 19:30era, eta ostiraletan 11:00etatik 12:30era izango dira. Hilean 18 euro ordaindu beharko dute izena ematen dutenek.


Zozketa egin dugu WhatsApp taldearen harpidedunen artean

Txorierriko albiste garrantzitsuak eta azken ordukoak mugikorrean jasotzeko aukera duzu. Horretarako, ALTA hitza idatzita, whatsapp mezua bidali behar duzu 747 406 561 telefono-zenbakira. Egunero albiste bat bidaliko dizugu eta, gainera, zuk ere bidali ahalko dizkiguzu herriko albisteak, argazkiak eta bideoak. Bestalde, alta egiten duzuenen artean bi lagunentzako bazkaria, Baserri Antzokian, zozkatuko dugu hilero. Urriko zozketa egin dugu eta irabazlea Dani Lopez izan da. Zorionak!


Musika Hamabostaldiak doako lau kontzertu eskainiko ditu estreinako egunean

Asteartean, John Eliot Gardiner, Monteverdi Choir eta English Baroque Soloists arituko dira Kursaaleko Auditorioan, kontzertu handien zikloan.

Musika Hamabostaldiaren Inaugurazio Egunean, abuztuak 2, Donostia erdialdeko hainbat txokotara helduko da musika, lau hitzorduren bidez. Doako kontzertuek Udaletxera, Kursaalera eta San Bizente elizara eramango dituzte 83. edizioaren lehen notak.

Eguneko lehen bi hitzorduak 12:00etan hasiko dira, Udaletxeko Batzar Aretoan eta Kursaaleko Foyerran. Udaletxean, Trio Artio ganbera taldeak Beethoven eta Brahms konpositoreek piano hirukoterako idatzitako piezak eta Mel Bonis konpositore frantsesak konposatutako Soir - Matin erromantikoa interpretatuko ditu.

Ordu berean, Kursaaleko Foyerrean Liana Gourdjia biolinistak eta Josu Okiñena pianistak emango duten kontzertua. Jesus Guridi, Gabriel Erkoreka eta Pascual Aldave euskal konpositoreen lanez gain, George Gershwin konpositorearen Porgy and Bess operaren biolin eta pianorako J. Heifetzen transkripzioa emango dute, baita Schuberten Fantasia do maiorrean ere.

Arratsaldeko kontzertuetatik lehena Kea Ahots Taldeak emango du, 18:00etan, Udaletxeko Batzar Aretoan.

20:30ean, Oñatiko Ganbara Abesbatzak kantatuko du, San Bizente elizan. Aitor Biain zuzendariaren gidaritzapean, "Inspiratio" izeneko programa eskainiko dute, XVI. mendetik XX.erako obrekin, eta nazioarteko nahiz euskal konpositoreen lanekin

John Eliot Gardiner

Eguneko hitzordu nagusia 20:00etan izango da: Kursaal Auditorioan, antzinako musikaren zirkuituko bikote ospetsuenetako bat izango da protagonista: Monteverdi abesbatza eta English Baroque Soloist, hain zuzen ere. John Eliot Gardiner, sortzailea, arituko da zuzendari lanetan, eta errepertorio "espiritual eta intimista" interpretatuko dute, Carissimi, Scarlatti eta Schützen obra erlijiosoekin.


Europar Batasunak Moderna txertoaren 300 milioi dosi gehiago jasoko ditu

Farmazialari estatubatuarrarekin iaz adostutako 160 milioi dosiei gehituko zaizkie. Bestalde, Pfizer eta BioNtech enpresek EBri 200 milioi dosi gehigarri emango dizkietela iragarri dute.

Europako Batzordeak akordioa lortu du asteazken honetan Moderna farmazialari estatubatuarrarekin, covid-19aren aurkako txertoaren 300 milioi dosi gehiago eskuratzeko, eta enpresarekin iaz adostutako 160 milioi dosiei gehituko zaizkie.

Ursula von der Leyen Europako Batzordeko presidenteak prentsaurreko batean egin du iragarpena, koronabirusaren aldaera berrien aurkako txertoen ikerketa, ekoizpena eta baimena bultzatzeko Europar Batasunaren estrategia berria aurkezteko.

"Gaur, Europako Batzordeak bigarren kontratu bat onartu du Modernarekin, covid-19aren aurkako txertoaren 300 milioi dosi gehiago erosteko, albiste onak dira", adierazi du alemaniarrak.

Zehazki, 2021ean 150 milioi dosi erostea eta 2022an beste 150 milioi dosi erosteko aukera adostu du Europako Batzordeak AEBko laborategiarekin. Modernarekin egindako lehen kontratuan, txertoaren 160 milioi dosi hornituko zituela esan zuen EBk.

Moderna-txertoa Europar Batasunean baimendutako bigarrena izan zen, aurtengo urtarrilaren hasieran, eta ordutik blokeko herrialdeen artean banatzen eta Europako biztanleak hornitzen ari da.

Hain zuzen ere, konpainia farmazeutikoak Europako Batzordeari "atzerapen" batzuen ondorioz Europar Batasuneko estatu kideei otsailerako aurreikusitako dosien hornidura murriztu beharko diela jakinarazi eta egun batera iragarri dute, baina martxoan arazo horiek konpentsatuko dituela esan du.

Halaber, EBko estatuei txertoaren 200 milioi dosi gehigarri emango dizkietela iragarri dute asteazken honetan Pfizer eta BioNtech enpresek, Europar Batasuneko Gobernuarekin ere kontratua itxi ostean.

Kontuan izan osasun agintariek koronabirusaren aurrean eman dituzten aholkuak. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu covid-19a ez hedatzeko modurik eraginkorrena musukoa erabiltzea, espazioak aireztatzea, segurtasun-distantzia gordetzea eta eskuak sarri garbitzea dela.


Atzerritarrak erregularizatzeko kanpainaren aurkezpena antolatu dute Arrigorriagako Lonbo aretoan

Arrigorriaga Harrerak, Arrigorriagako Ongi Etorri Errefuxiatuak plataformagaz, Atzerritarrak erregularizatzeko kanpainaren aurkezpena egingo dute datorren martxoaren 17an, Lonbo aretoan, 19:00etatik 20:30ak arte. Espainian modu irregularrean bizi diren pertsonek erregulazioa eskatzen dutela azaldu dute Arrigorriaga Harrerako kideek: “Azken kalkuluen arabera 390.000 eta 470.000 pertsona bizi dira egoera irregularrean Estatu mailan, eta erregulartasunak kontratuarekin lan egin ahal izateko; etxebizitza duina lortzeko; beren familiak bisitatu ahal izateko; beldurra, ziurgabetasuna, antsietatea eta tristura sentitzeari uzteko eta azken batean pertsona sentitzeko aukera dakarkie”, azaldu du Arrigorriaga Harrerako Karlos Molinuevo kideak.

Plataformako kideen arabera, atzerritarren ezohiko erregularizazioa “ohiko mekanismoa” da Europan: “Espainiako Estatuak horrelako sei erregularizazio-prozesu ezagutu ditu azken etapa demokratikoan, lau alderdi sozialistak bultzatuta eta beste biak alderdi popularrak. Era berean, legediari lotuta dagoen eta nazioarteko konpromisoekin koherentea den proposamena da. Baina, batez ere, gizarte osoarentzat onurak baino ekar ez ditzakeen bidezko ekimena da, ia milioi erdi pertsonak, eskubide osoko herritar gisa dituzten gaitasunak emanez, bai eta diru-kutxa publikoetan eta gizarte-segurantza kaskar eta arpilatuan dituzten kotizazioak ere”. 2022ko hasieran abian jarritako eta datorren irailean Diputatuen Kongresura izapidetzen hasteko iritsiko den Legegintzako Herri Ekimenak artikulu bakarra du: “Lehenengo xedapen iragankorra. Espainian dauden atzerritarrak erregularizatzea. Gobernuak, Errege Dekretu bidez, 2021eko azaroaren 1a baino lehen Espainiako lurraldean dauden atzerritarrak erregularizatzeko prozedura ezarriko du 6 hilabeteko epean.”

Atzerritarren ezohiko erregularizaziorako Legegintzako Herri Ekimena bultzatu ahal izateko 500.000 sinadura behar dituzte Arrigorriaga Harrerakoek eta herriko Ongi Etorri Errefuxiatuak plataformakoek. “Lege Ekimena Herritarraren baitan kokatzen den kanpaina indartsua da, estatu mailakoa”, gehitu du Molinuevok. Sinadura bilketa joan den otsailaren 27an Arrigorriagan bertan antolatutako Herri Krosean hasi zuten eta 120 sinadura lortu zituzten.

Dokumentalen proiekzioak

Atzerritarrak erregularizatzeko kanpainaren aurkezpenean, gainera, Alianza por la Solidaridad-ActionAid-ren ‘Vecinas, vivas donde vivas’ eta Miguel García Oriveren ‘Hamza’ dokumentalak proiektatuko dituzte Lonbo aretoan.

‘Vecinas, vivas donde vivas’ (Alianza por la Solidaridad-ActionAid, 2021) / Norak hiru urte daramatza Espainian. Erresidentzia baimena eskatzeko momentua heldu zaionean hainbat trabari aurre egin behar die, momentura arte txaboletan bizi behar izan delako. Nijarreko udalak behin baino gehiagotan udalerrian erroldatzea eragotzi dio, legeak hori egiteko babesa ematen dion arren.


Gaur izango dira Aiako Pala Txapelketako finalak

Gaur arratsaldean, 16:00etatik aurrera, pala txapelketako finalak jokatuko dira Aian. Guztira, zazpi partida izango dira.

Aiako Pala Txapelketako finalak jokatuko dira gaur arratsaldean. Hain justu ere, 16:00etatik aurrera, zazpi izango dira jokatuko diren partidak. Hona hemen partida guztiak:

10 urte bitartekoak

(Urdinez) Oinatz – Antton / Haitz – Beñat (Gorriz)

Neskak 11-15 urte bitartekoak

(Urdinez) Intza – Sara / Saioa – June (Gorriz)

Banaka nagusiak Mutilak

(Urdinez) Iban / Iker (Gorriz)

Mutilak 11-15 urte bitartekoak

(Urdinez) Aner – Oier / Xuban – Koldo (Gorriz)

Binaka mutilak Nagusiak 2. Maila

(Urdinez) Aritz – Igor / Aimar – Manex (Gorriz)

Binaka Neskak nagusiak

(Urdinez) Miriam – Nahia / Ainize – Olaia (Gorriz)

Binaka Mutilak Nagusiak 1. Maila

(Urdinez) Xabi – Dani / Iker – Iban (Gorriz)


Iazko jarduera sozioekonomikoaz hitz egin du Bidasoa bizirik agentziak

Jardueren memoriaren eta Irun eta Hondarribiko datu sozioekonomikoen 2020.urteko txostena aurkeztu du Bidasoa bizirikek. Laster publikatuko dute agentziak daukan orrialdean. Balorazioan aipatu dute, garapen agentziak aurreikusita zituen proiektu gehienak jarri zituztela martxan eta jarduera ez zela gelditu.

Maria Serrano Bidasoa bizirik agentziaren presidenteordea eta Miguel Angel Paez presidentea egon dira datuak eta aurten martxan egon diren jardueren berri ematen. Serranok aipagarriak direla dio “enpresetan egindako berrikuntza ez-teknologikorako proiektuak, pertsona ekintzaileentzako beken programa finkatzea edo ekonomia zirkularreko ekimenak sustatzea”.

Paezek, aldiz, ekimen asko on line egin izana nabarmendu nahi izan du, agentzia gelditu ez izana: “enpresa, negozio eta autonomoei deiak eginez eta etengabe sortzen ari zen informazioa modu ordenatuan emanez” aritu ziren eta.

Lana sustatzeari buruzko datuak

Bidasoa bizirik agentziak emandako datuen arabera, iaz, ekintzailetza sailak 816 pertsona lagundu zituen, 80 bideragarritasun plan egin ziren, 447 pertsonek ekintzailetzarako prestakuntza jaso zuten eta ia 600 pertsonek hartu zuten parte ekintzailetza ekintzetan.

Enpresa sailari dagokionez, 117 enpresarekin egin zuten lan “hobekuntza lehiakorreko eta eraldaketa digitaleko” prozesuetan. El Espazion lan prestakuntzari buruzko 1.864 kontsulta erantzun ziren, 693 pertsonei lana bilatzen saiatu ziren eta 103 lan eskaintza kudeatu zituen zerbitzuak. Bestalde, prestakuntzari begira, orotara, 28 prestakuntza saio eta tailer egin zituzten eta 190 pertsonek hartu zuten parte.

Datu sozioekonomikoak

Biztanleria aktiboa 37.114 pertsonakoa zen iaz eta 4.374 langabe zeuden, abenduaren 31ean Lanbiden izena emandako langabezia biztanleria erreparatuz. Datu hauek diote, langabezia %9,9 hazi zela 2019. urtearekin alderatuz eta urte amaieran %11,8ko langabezia tasa zegoela Irunen eta Hondarribian.

Azaldu dute, zerbitzuen sektorea izan zela langabezia gehien jasan zuena, langabeziaren %72 hain zuzen ere. Halaber, kontratu kopuruak %28 behera egin zuen, guztira 19.167 formalizatutako kontratu egin ziren. Zerbitzuen sektorean establezimendu guztien %78ri eragin zien jaitsiera honek.

Hirugarren sektoreak “pisurik handiena” duela dio memoriak, 4.954 establezimendu zeuden eta 21.102 lanpostu sortzen zituzten. Txikizkako merkataritza da gailendu zena hirugarren sektorean, zehazki, 943 establezimendurekin, %84 Irunen eta %16 Hondarribian. Jarraian, lehen sektoreak sortzen du jarduera gehien, industrian 377 establezimendu daude 4.091 pertsonei lana ematen dienak eta eraikuntzak 1.500 pertsona ditu aktibo.

Turismoak jasan zuen beherakada agerikoa da datuetan, hotel okupazioa %39koa izan zen, pandemia aurretiko urtean %70koa izan zenean. Donostiako aireportuan bidaiari kopurua %65 jaitsi zen.


Ioritz Gisasolak Bizkaiko III. Pentatloi Txapelketa irabazi du

Bost probatik hirutan berea izan zen denborarik onena.

Joan zen zapatuan gizonen Bizkaiko Pentatloi Txapelketa lehiatu zuten Getxon. Sei finalisten artetik bi Durangaldekoak izan ziren: Ioritz Gisasola 'Zelai IV' eta Jon Gisasola 'Zelai V' mallabiarrak. Ioritz Gisasola txapeldun geratu zen eta Jon Gisasola, laugarren.

Ioritzek lanik onena egin zuen aizkoran, txinga-eramaten eta korrika. Giza proban bigarren denborarik onena lortu zuen Aritz Irazabalen atzetik eta harrijasotzen hirugarren denborarik onena egin zuen Jon Gisasolaren eta Aritz Irazabalen ostetik.

Txapelketako emaitzak:


Baztandarra txirrindulari taldekoek eskoletako azken entrenamendua egin dute

Baztandarra txirrindulari taldekoek eskoletako azken entrenamendua egin dute. Kadeteek, berriz, gogor segitu beharko dute. «Urtea ongi akitzeko lan aunitz» egin beharko dutela nabarmendu duten arren, «polita» izan dela gaineratu dute: «entrenatu eta lehiatu ahal izan da».

Gainera, emaitzak ere «espero genituenak baino hobeak» izan direla nabarmendu dute: «84 haur ditugu gurekin, eta 62 zikloturista».


Legutioko Kofradiak, 'Gora Bihotzak', Eidaberen eskutik

Eidabek 'Gora bihotzak!' ikuskizuna aurkezten du, nahi dugunean eta nahi dugun bezala dantzatu, besarkatu, musukatu eta abesteko.


Irigoienek eta Bellidok irabazi dute Zegama-Aizkorri IX. Kilometro Bertikala

Naiara Irigoien burlatarrak (Nafarroa) eta Jose Antonio Bellido madrildarrak (Espainia) irabazi dute gaur arratsaldean 2023ko Zegamako asteburuko lehen proba, Kilometro Bertikala, 33:10 eta 38:42 denborarekin, hurrenez hurren. Eguraldiaren eraginez, ibilbidea aldatu egin behar izan dute.

Zegama dardarka hasi da gaur arratsaldean, Zegama-Aizkorri kilometro bertikalaren bederatzigarren edizioaren aurreneko lasterketa zela eta. Proba kronometratuak aldaketak izan ditu ibilbidean, lurra lokaztu duten euri-baldintza zorrotzengatik. Jose Antonio Bellidok eta Naiara Irigoienek 33:10 eta 38:42-ko denbora egin dute, hurrenez hurren, eta Oriol Cardonaren eta Emelie Forsbergen lekukoa hartu dute probaren palmaresean.

Guztira 235 parte-hartzailek egin dituzte 4,2 kilometroak, 756 metroko desnibelarekin. Azken igoera oso pikoa izan dute baso baten gainean. Lasterketa osoa kronometratua izan da Zegamako plazatik atera eta Itzubiagaraino, bertan amaitu baita Kilometro Bertikala. Zegaman duela egun batzuk egiten ari den euriak kilometro bertikaleko jokalekua lokatzadi irristakor bihurtu du, eta parte-hartzaileek nola edo hala moldatu behar izan dute, bereziki lasterketaren azken zatian, han metatzen baitzen desnibelik handiena (500 metro positibo ibilbidearen azken kilometro eta erdian). Hala eta guztiz ere, ikus-entzuleek gogotik babestu dituzte korrikalariak eta giro bikaina sortu dute helmugan.

Naiara Irigoien pozik zen garaipenarekin: «Iaz asko gustatu zitzaidan eta espero ez nuen bigarren postua lortu nuen Emelie Forsbergen ondoren. Aurten, ibilbidearen aldaketa zela eta, uste nuen kalte egingo zidala, niri gehien gustatzen zitzaidana azken zatia baitzen, harkaitzak, eta aurten, lasterkariagoa izanik, gehiago kostatuko zitzaidala uste nuen. Emozio eta presio handia izan da gora iristea, aurkariak ondoan nituelako, baina orain oso pozik nago eta igandean pentsatzen ari naiz. Maratoia ez da nire distantzia, baina esperientzia bizitzeko eta publikoaren animoak sentitzeko gogo handia dut».

Emakumezkoetan, Malen Osa oñatiar gaztea izan da bigarren eta Silvia Lara hirugarren.

Jose Antonio Bellidok, berriz, hasieran «suziri» bat bezala atera dela adierazi du, hor jo duela enbidoa. «Horri esker, lasterketako azken 15 edo 20 minutuak bakarrik egin ditut eta agian atzetik zetozenak baino lokatz gutxiago izan dut. Ibilbide aldaketak mesede egin didala uste dut, azken zatian nik denbora pixka bat galtzen baitut beti, eta aurten, korrika egiteko tarte gehiago zegoenez, denbora pixka bat atera ahal izan dut eta tarte gogorrenean mantendu. Nire bizitzako lasterketa izan da oraingoz. Zegama Zegama da eta hemen egotea izugarria da. Hodei batean nago»-

Gizonezkoetan, Ïu Net eta Jan Castillo kataluniarrak izan dira bigarren eta hirugarren, igandean Txindokiko kilometro bertikalean nagusitu ziren bi gaztetxoak.

Igandean, Zegama-Aizkorriren 22. edizioaren emanaldi osoa

Igandean, Zegama-Aizkorri lasterketaren 22. edizioaren txanda izango da. Mendi maratoi nagusia lau hizkuntzatan jarraitu ahal izango da zuzenean: Euskal Irrati Telebistan (EITB), Teledeporten, TV3-Esports3 katean, ingelesez eskainiko duen Golden Trail World Serieen youtubeko kanalean eta Zegamako Youtube kanalean.

IX. ZEGAMA-AIZKORRI KILOMETRO BERTIKALEKO PODIUMA

Emakumezkoak 1.- Naiara Irigoyen 38:42 2.- Malen Osa Ansa 39:05 3.- Silvia Lara 39:10

Gizonezkoak 1.- José Antonio Bellido 33:10 2.- Ïu Net 33:14 3.- Jan Castillo 33:54


Elena Herrarte: "Guretzat ez da hain garrantzitsua helburu zehatzak lortzea, proiektuekin ikastea baizik"

Gaur, egubakoitza, estreinatu du Goienak 'Debagoiena eraldatzen' erreportaje sorta, Debagoiena 2030 Garapen Iraunkorrerako Sarearen aterkipean egin dena. Sarearen dinamizatzaile lanak egiten dituen Gizabidea Fundazioko Elena Herrartek orain arte egindakoen eta aurrera begirako asmoen berri.


Urtarrilaren 2an egingo da Ondarrutar naturala lehiaketa

Ondarrutar Naturala lehiaketa egingo da urtarrilaren 2an, 18:00etan, Beikozinin. Galdera erantzun bidezko jolas bat da, hizkuntzaren eta kulturaren transmisioan lagungarri izatea helburu duen erreminta. “Denbora-pasa atsegin, dibertigarri eta didaktiko bat da”.

Parte hartzeko Ondarroako herriari buruzko jakinduria izatea nahikoa izango da, hala nola, Ondarroako istorioak, pertsona ospetsuak, herriko gertaerak, esaerak, toki-izenak, kantak, jokoak eta abar. Aurreratu dutenez, 1.000 euro banatuko dira sarietan: “Sariak egongo dira parte hartzaile guztientzat eta publikoarentzako sari batzuk ere bai”.

Gainera, informazio iturriak zabaldu dituzte, herriari buruzko informazioa irisgarriago egite aldera. Alde batetik, Ahuakemonala herritarrekin batera garatutako mugikorrerako aplikazioa, eta bestetik, Ondarroako esaera bilduma. Eta nola ez, hirugarren aukera, eta eraginkorrena ere proposatu dute: “Etxean galdetu”.

Jokoan binaka parte hartuko da, eta kanporaketa sistemaz egingo da lehiaketa, azken txanpan bikote bat irabazle gertatu arte. Hainbat modutara osatu daitezke bikoteak, beti ere, bi pertsona helduk edo pertsona heldu batek gazte batekin osatutako bikoteak izanik:

Adin txikikoek parte hartu dezakete, Lehen Hezkuntzako 4. mailatik aurrerakoek; heldu batekin osatuko dute bikotea (15 urtetik gorako edozein pertsonarekin).

DBH4ko gazteek heldu moduan har dezakete parte, bikotea osatuta.

Bi pertsona helduk ere batera parte hartu ahal dute.

Izena ematea. Abenduaren 23ra arte egongo da izen ematea zabalik, eta hainbat bide daude horretarako: Ondarroako euskara zerbitzuarekin harremanetan jarriz 946 83 36 68 telefonoaren bidez edo mrey@ondarroa.eus helbidera idatzita, Turismo bulegoan eta herriko ikastetxeetan: Zaldupe ikastetxea, Institutua, Zubi Zahar ikastola.


Erortzen ari den munduaz

81 urte betetzear dela, John Calek segitzen du pauso bat aurretik, 'Mercy' bere azken diskoak erakusten duenez. Klasizismoaren eta abangoardiaren artean beti.


Zumarragako herriak trikitilariak omendu ditu 100. urteurrena dela eta

Zumarragako Trikitixak 100 urte bete zituen iaz, baina pandemia zela eta, ezin izan zen mendeurrena behar bezala ospatu. Omenaldi jaialdia larunbat arratsaldean egin zuten azkenean, urtebeteko atzerapenarekin.Ekitaldia Zumarragako Zelai Arizti aretoan izan zen. Ikigai taldeak, Laja eta Lutxurdiok, Gari eta Iñakik, Xabier Etxaniz eta Ainara Saizarrek, Xabi Aburruzagak eta Amak taldeak jo zuten eta, ondoren, Zumarragako Trikitixako kideak omendu zituzten.Taldearen historiaZumarragako Trikitixa Joxe Oria panderojoleak sortu zuen 1920an. Panderoa eta erromeriak odolean zeramatzan. Izan ere, bere ama, Francisca Antonia Irizar ezkiotarra, panderojolea zen.Oria bere arreba Mariarekin eta honen senarrarekin, Joxe Migel Urteagarekin bizi zen. Hauek zortzi seme-alaba izan zituzten: bi neska eta sei mutil. Trikitilari artean hazi ziren eta sei mutiletatik lauk trikitixa jo zuten: Joxe (2017an hil zen), Inixio, Sebe eta Migelek.Oria 1946an hil zen eta taldea Joxe, Inixio, Sebe eta Migel iloben esku utzi zuen. Egun, Migelek, bere seme Kepak eta bere iloba Mikelek osatzen dute taldea.Mikelek ezin izan zuen larunbateko ekitaldian egon. Omenaldian, Migelek, Kepak, Inixiok eta Sebek parte hartu zuten. Gorka Azkarate bertsolariak bertso bat abestu zien eta Zumarragako alkateak pandero eta lamina bana oparitu zien, herriaren izenean. Herriaren izena zabaltzeagatik eta horrenbeste une gozo oparitzeagatik eskerrak eman zizkien eta Zumarraga beti beraiekin zorretan egongo dela esan zuen. Mendeurrena Santa Isabel egunean ospatu beharko litzateke, baina pandemiak jaia bigarrengoz bertan behera uztera behartu du Udala. Alkateak datorren urteko Santa Isabel egunean zer edo zer egingo dela aurreratu zuen.Trikitilarien izenean Kepak hitz egin zuen. «Guretzako beti sekulako ohorea izan da Zumarragaren izena Euskal Herri osoan eramatea. Zumarragarrak sentitzen gara eta gure herrian horrelako omenaldia jasotzeak bihotza poztu digu». Bukatzeko, pieza bat jo zuten.